# 四五七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若比丘、比丘尼心五弊而不斷，不除心五結，彼比丘、比丘尼日夜於善法損減而無增益。
云何心五弊而不斷？ ^n3

於是，比丘！有狐疑心於如來所，亦不解脫，亦不入其正法，彼人心不在諷誦，是謂斯比丘心弊不斷。 ^n4a

復次，比丘！有疑心於正法，亦不解脫，亦不入其正法，彼人亦不諷誦，是謂斯人心弊不斷。 ^n4b

復次，比丘！有疑心於聖眾，亦不解脫，亦不施意向和合眾，亦復不在道品法中，是謂斯比丘心弊不斷。 ^n4c

復次，比丘！犯於禁戒，不自悔過，彼比丘已犯禁戒，不自改悔，亦不施心在道品之中，是謂斯比丘心弊不斷。 ^n4d

復次，比丘！心意不定而修梵行：『我以此梵行之德，生於天上若諸神祇。』然彼比丘以此心行修於梵行，心不專在道品之中；心已不在道品之中，是謂心弊不斷。
如是比丘心五弊不斷。 ^n4e

云何比丘心五結不斷？ ^n5

於是，比丘！懈怠不求方便；彼比丘已有懈怠，不求方便，是謂斯比丘心結不斷。 ^n6a

復次，比丘！恆喜多妄，貪在眠寐；彼比丘以喜多妄，貪在眠寐，是謂斯比丘第二心結不斷。 ^n6b

復次，比丘！意不定，恆喜多亂；彼比丘心已亂不定，是謂比丘第三心結不斷。 ^n6c

復次，比丘！根門不定；彼比丘已根門不定，是謂比丘第四心結不斷。 ^n6d

復次，比丘！恆喜在市，不在靜處，是謂比丘第五心結不斷。 ^n6e

若比丘、比丘尼有此五心弊、五心結不斷，彼比丘、比丘尼晝夜之中善法斷絕，無有增益。
猶如雞子若八、若十、若十二，不隨時覆蔭，不隨𣭀，不隨時將護。彼雞雖生此念：使我雞子得全無他。然此雞子終不安隱。所以然者，皆由不隨時將護之所致，後復斷壞不成其子。
此亦如是，若比丘、比丘尼五心結不斷，五心弊不除，晝夜之中於善法減，無有增益。 ^n7a

若復比丘、比丘尼五心結斷，五心弊除，晝夜之中善法增益，無有損減。
猶如雞子若八、若十、若十二，隨時將護，隨時育護，隨時蔭覆。彼雞雖生斯念：使我雞子全不成就。然彼雞子自然成就，安隱無為。所以然者，隨時長養，令得無為，時諸雞子尋得出外。
此亦如是，若比丘、比丘尼五心弊斷，五心結除，彼比丘、比丘尼於長夜之中善法增益，無有損減。 ^n7b

是故，比丘、若比丘尼當施設心無有猶豫狐疑於佛、猶豫狐疑於法、猶豫狐疑於眾。具足於戒律，心意專正，無有錯亂，亦不興意希望餘法，亦不僥倖修梵行：『我當以此行法作天、人身，神妙尊豪。』 ^n8

若復有比丘、比丘尼無有狐疑猶豫於佛、法、聖眾，亦無犯戒，無所漏失。我今告汝，重囑累汝，彼比丘當趣二處：若生天上、若在人中。
猶如人處極熱之中，兼復飢渴，遇得陰涼之處，得冷泉水飲。彼人雖生斯念：我雖遇陰涼冷水飲之，猶不斷飢渴。但彼人暑熱已盡，飢渴已除。
此亦如是，若比丘、比丘尼無狐疑猶豫於如來所者，彼比丘便趣二處：若生天上、若處人中。 ^n9

若比丘、比丘尼當求方便，斷心五弊，除心五結。如是，諸比丘！當作是學！」 ^n10

爾時，諸比丘聞佛所說，歡喜奉行！^n11
