# 拘絺羅經

如是我聞：一時，佛住王舍城迦蘭陀竹園。 ^n1

爾時，尊者舍利弗、尊者摩訶拘絺羅，住耆闍崛山。 ^n2

時尊者摩訶拘絺羅，晡時從禪定起，詣舍利弗所，共相慶慰，共相慶慰已，退坐一面，語尊者舍利弗：「欲有所問，寧有閑暇見答與不？」 ^n3

尊者舍利弗語尊者摩訶拘絺羅：「仁者〔且問〕，知者當答。」 ^n4

尊者摩訶拘絺羅語尊者舍利弗言：「多聞聖弟子，於此法律，成就何法，名為見具足，直見成就，成就於佛不壞淨，來入正法、得此正法、悟此正法？」 ^n5

尊者舍利弗語尊者摩訶拘絺羅：「多聞聖弟子，於不善法如實知、不善根如實知、善法如實知、善根如實知。 ^n6

云何不善法如實知？不善身業、口業、意業，是名不善法，如是不善法如實知。 ^n7

云何不善根如實知？三不善根：貪不善根、恚不善根、癡不善根，是名不善根，如是不善根如實知。 ^n8

云何善法如實知？善身業、口業、意業，是名善法，如是善法如實知。 ^n9

云何善根如實知？謂三善根：無貪、無恚、無癡，是名三善根，如是善根如實知。 ^n10

尊者摩訶拘絺羅！如是多聞聖弟子，不善法如實知、不善根如實知、善法如實知、善根如實知故，於此法律正見具足，直見成就，於佛不壞淨成就，來入正法、得此正法、悟此正法。」 ^n11

尊者摩訶拘絺羅語尊者舍利弗：「正有此等，更有餘耶？」 ^n12

尊者舍利弗言：「有。若多聞聖弟子，於食如實知，食集、食滅、食滅道跡如實知。 ^n13

云何於食如實知？謂四食。何等為四？一者、麤摶食，二者、細觸食，三者、意思食，四者、識食。是名為食，如是食如實知。 ^n14

云何食集如實知？謂當來有愛、喜貪俱，彼彼樂著，是名食集，如是食集如實知。 ^n15

云何食滅如實知？若當來有愛、喜貪俱，彼彼樂著，無餘斷：捨、吐、盡、離欲、滅、息沒，是名食滅，如是食滅如實知。 ^n16

云何食滅道跡如實知？謂八聖道：正見、正志、正語、正業、正命、正方便、正念、正定，是名食滅道跡，如是食滅道跡如實知。 ^n17

若多聞聖弟子，於此食如實知、食集如實知、食滅如實知、食滅道跡如實知。是故，多聞聖弟子，於正法律，正見具足，直見成就，於佛不壞淨成就，來入正法、得此正法、悟此正法。」 ^n18

尊者摩訶拘絺羅復問尊者舍利弗：「正有此等，更有餘耶？」 ^n19

尊者舍利弗言：「尊者摩訶拘絺羅！復更有餘。多聞聖弟子，於〔漏〕如實知、漏集如實知、漏滅如實知、漏滅道跡如實知。 ^n20

云何〔漏〕如實知？謂三漏：欲漏、有漏、無明漏，是名漏，如是漏如實知。 ^n21

云何漏集如實知？無明集是漏集，是名漏集如實知。 ^n22

云何漏滅如實知？無明滅是漏滅，如是漏滅如實知。 ^n23

云何漏滅道跡如實知？謂八正道，如前說，如是漏滅道跡如實知。 ^n24

若多聞聖弟子，於漏如實知、漏集如實知、漏滅如實知、漏滅道跡如實知故，多聞聖弟子、於此法律，正見具足，乃至悟此正法。」 ^n25

尊者摩訶拘絺羅問尊者舍利弗：「正有此等，更有餘耶？」 ^n26

尊者舍利弗語尊者摩訶拘絺羅；「亦更有餘。多聞聖弟子，於苦如實知、苦集如實知、苦滅如實知、苦滅道跡如實知。 ^n27

謂生苦、老苦、病苦、死苦、恩愛別苦、怨憎會苦、所欲不得苦：如是略說五受陰苦，是名為苦，如是苦如實知。 ^n28

云何苦集如實知？當來有愛、喜貪俱、彼彼〔樂著〕，是名苦集，如是苦集如實知。 ^n29

云何苦滅如實知？若當來有愛、喜貪俱、彼彼樂著，無餘斷，乃至息沒，是名苦滅，如是苦滅如實知。 ^n30

云何苦滅道跡如實知？謂八聖道，如上說。是名苦滅道跡，如是苦滅道跡如實知。 ^n31

多聞聖弟子，如是苦如實知，苦集、苦滅、苦滅道跡如實知。如是聖弟子，於我法律，具足正見，直見成就，於佛不壞淨成就，〔來入正法〕、得此正法、悟此正法。」 ^n32

復問尊者舍利弗：「正有此法，復有餘耶？」 ^n33

尊者舍利弗答言：「更有餘。謂多聞聖弟子，老死如實知、老死集如實知、老死滅如實知、老死滅道跡如實知。 ^n34

〔云何老死如實知？〕如前分別經說。 ^n35

云何老死集如實知？生集是老死集。 ^n36

〔云何老死滅如實知？〕生滅是老死滅。 ^n37

老死滅道跡，謂八正道，如前說。 ^n38

多聞聖弟子，於此老死如實知，乃至老死滅道跡如實知。如是聖弟子，於我法律，正見具足，直見成就，於佛不壞淨成就，來入正法、得此正法、悟此正法。 ^n39

如是生、有、取、愛、受、觸、六入處、名色、識、行。聖弟子於行如實知，行集、行滅、行滅道跡如實知。 ^n40

云何行如實知？行有三種：身行、口行、意行，如是行如實知。 ^n41

云何行集如實知？無明集是行集，如是行集如實知。 ^n42

云何行滅如實知？無明滅是行滅，如是行滅如實知。 ^n43

云何行滅道跡如實知？謂八聖道，如前說。 ^n44

摩訶拘絺羅！是名聖弟子，行如實知，行集、行滅、行滅道跡如實知。於我法律，正見具足，直見成就，於佛不壞淨成就，來入正法、得此正法、悟此正法。」 ^n45

摩訶拘絺羅復問尊者舍利弗：「唯有此法，更有餘耶？」 ^n46

舍利弗答言：「摩訶拘絺羅！汝何為逐？汝終不能究竟諸論，得其邊際。若聖弟子斷除無明而生明，何須更求？」 ^n47

時二正士共論義已，各還本處。^n48
