# 上座經

如是我聞：一時，佛住王舍城迦蘭陀竹園。 ^n1

爾時，王舍城須摩竭陀池側，有外道出家，名〔上座〕，住彼池側。於自眾中作如是語：「我說一偈，若能報者，我當於彼修行梵行。」 ^n2

時有眾多比丘，晨朝著衣持缽，入王舍城乞食。聞有外道出家，名曰上座，住須摩竭陀池側。於自眾中作如是說：「我說一偈，有能報者，我當於彼所修行梵行。」 ^n3

乞食畢，還精舍，舉衣缽，洗足已，詣佛所，稽首佛足，退坐一面，白佛言：「世尊！我今晨朝與眾多比丘入城乞食，聞有外道出家，名曰上座，住須摩竭陀池側。於自眾中作如是說：我說一偈，有能報者，我當於彼修行梵行。唯願世尊應自往彼，哀愍故！」 ^n4

爾時，世尊默然而許。即日晡時，從禪覺，往至須摩竭陀池側。 ^n5

時上座外道出家，遙見世尊，即敷床座請佛令坐。世尊坐已，告上座外道出家言：「汝實作是語：我說一偈，若能報者，我當於彼修行梵行耶？汝今便可說偈，我能報答。」 ^n6

時彼外道，即累繩床以為高座，自昇其上，即說偈言：
比丘以法活，不恐怖眾生，意寂行捨離，持戒順息止。 ^n7

爾時，世尊知彼上座外道心，即說偈言：
汝於所說偈，能自隨轉者，我當於汝所，作善士夫觀。
觀汝今所說，言行不相應。寂止自調伏，莫恐怖眾生，
行意寂遠離，受持淨戒者。順調伏寂止，身口心離惡，
善攝於住處，不令放逸者，是則名隨順，調伏及寂止。 ^n8

爾時，上座外道出家作是念：沙門瞿曇已知我心。即從床而下，合掌白佛言：「今我可得於正法律，出家、受具足，成比丘法不？」 ^n9

佛告上座外道出家：「今汝可得於正法律，出家、受具足，成比丘分。」 ^n10

如是上座外道出家，得出家、作比丘已，思惟所以：善男子剃除鬚髮，著袈裟衣，正信非家，出家學道，乃至心善解脫，得阿羅漢。^n11
