# 三八八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「如來出現世間，又於世界成佛道，然不著世間八法，猶與周旋。
猶如淤泥出生蓮華，極為鮮潔，不著塵水，諸天所愛敬，見者心歡。
如來亦復如是，由胞胎生，於中長養，得成佛身。
亦如琉璃之寶、淨水之珍，不為塵垢所染。
如來亦復如是，亦生於世間，不為世間八法所染著。
是故，比丘！當勤精進，修行八法。如是，比丘！當作是學！」 ^n3

爾時，諸比丘聞佛所說，歡喜奉行！^n4
