# 有身經

如是我聞：一時，佛住摩拘羅山。 ^n1

時有侍者比丘，名曰羅陀，往詣佛所，稽首禮足，退坐一面，白佛言：「善哉世尊！為我略說法要。我聞法已，我當獨一靜處，專心思惟，不放逸住。〔思惟所以〕：族姓子剃除鬚髮，身著染衣，正信非家，出家學道，增加精進，修諸梵行，見法自知作證：我生已盡、梵行已立、所作已作、自知不受後有。」 ^n2

爾時，世尊告羅陀曰：「善哉羅陀！能於佛前問如是義。諦聽！善思！當為汝說。羅陀！當知有身、有身集、有身滅、有身滅道跡。 ^n3

何等為有身？謂五受陰：色受陰，受、想、行、識受陰。 ^n4a

云何有身集？謂當來有愛、貪喜俱、於彼彼愛樂，是名有身集。 ^n4b

云何有身滅？謂當〔來〕有愛、喜貪俱、彼彼愛樂，無餘斷、捨、吐、盡、離欲、〔滅〕、寂、沒，是名有身盡。 ^n4c

云何有身滅道跡？謂八正道：正見、正志、正語、正業、正命、正方便、正念、正定，是名有身滅道跡。 ^n4d

有身當知，有身集當斷，有身滅當證，有身滅道跡當修。羅陀！若多聞聖弟子，於有身若知、若斷，有身集若知、若斷，有身滅若知、若證，有身滅道跡若知、若修已，羅陀！名斷愛離愛、轉結、〔正〕慢無間等、究竟苦邊。」 ^n5

羅陀比丘聞佛所說，歡喜奉行，從坐起，作禮而去。 ^n6

世尊如是教授已，羅陀比丘獨一靜處，專精思惟所以：善男子剃除鬚髮，著染色衣，正信非家，出家學道，增益精進，修諸梵行，見法自知作證：我生已盡、梵行已立、所作已作、自知不受後有。成阿羅漢，心善解脫。 ^n7

佛說此經已，羅陀比丘聞佛所說，歡喜奉行。^n8
