# 魔法經

如是我聞：一時，佛住摩拘羅山。 ^n1

時有侍者比丘，名曰羅陀。 ^n2

爾時，世尊告羅陀比丘言：「諸所有色，若過去、若未來、若現在，若內、若外，若麤、若細，若好、若醜，若遠、若近，彼一切皆是魔所作。 ^n3a

受、想、行、識，亦復如是。」 ^n3b

佛告羅陀：「於意云何？色為常耶？為非常耶？」 ^n4a

答曰：「無常，世尊！」 ^n4b

復問：「若無常者，是苦耶？」 ^n4c

答曰：「是苦，世尊！」 ^n4d

復問：「受、想、行、識，為是常耶？為無常耶？」 ^n5a

答曰：「無常，世尊！」 ^n5b

復問：「若無常者，是苦耶？」 ^n5c

答曰：「是苦，世尊！」 ^n5d

佛告羅陀：「若無常、苦者，是變易法，多聞聖弟子，寧於中見我，異我，相在不？」 ^n6

答曰：「不也，世尊！」 ^n7

「是故羅陀！多聞聖弟子，於色生厭，厭故不樂；於受、想、行、識生厭，厭故不樂，不樂故解脫，解脫知見：我生已盡、梵行已立、所作已作、自知不受後有。」 ^n8

佛說此經已，羅陀比丘聞佛所說，歡喜奉行。 ^n9

第三經亦如是。所異者，佛告羅陀：「多聞聖弟子，於此五受陰，觀察非我、非我所。觀察已，於諸世間都無所取，不取故不著，不著故自覺涅槃：我生已盡、梵行已立、所作已作、自知不受後有。」 ^n10

佛說此經已，羅陀比丘聞佛所說，歡喜奉行。^n11
