# 針毛經

如是我聞：一時，佛在摩竭提國人間遊行，到針毛鬼住處夜宿。 ^n1

爾時，針毛鬼會諸鬼神，集在一處。 ^n2

時有炎鬼，見世尊在針毛鬼住處夜宿，見已，往詣針毛鬼所，語針毛鬼言：「聚落主！汝今大得善利！今如來、應、等正覺，於汝室宿。」 ^n3

針毛鬼言：「今當試看，為是如來為非？」 ^n4

時針毛鬼與諸鬼神集會已，還歸自舍，束身衝佛。 ^n5

爾時，世尊卻身避之。如是再三，束身衝佛，佛亦再三卻身避之。 ^n6

爾時，針毛鬼言：「沙門怖耶？」 ^n7

佛言：「聚落主！我不怖也，但汝觸惡。」 ^n8

針毛鬼言：「今有所問，當為我說。能令我喜者善，不能令我喜者，當壞汝心，裂汝胸，令汝熱血從其面出；捉汝兩手，擲恆水彼岸。」 ^n9

佛告針毛鬼：「聚落主！我不見諸天魔、梵，沙門、婆羅門，天神、世人，能壞如來、應、等正覺心者，能裂其胸者，能令熱血從面出者，執其兩臂擲著恆水彼岸者。汝今但問，當為汝說，令汝歡喜。」 ^n10

時針毛鬼說偈問佛：
一切貪恚心，以何為其因？不樂身毛豎，恐怖從何起？意念諸覺想，為從何所起？猶如新生兒，依倚於乳母。 ^n11

爾時，世尊說偈答言：
愛生自身長，如尼拘律樹，展轉相拘引，如籐綿叢林。若知彼所因，當令鬼覺悟，度生死海流，不復重增有。 ^n12

爾時，針毛鬼聞世尊說偈，心得歡喜，向佛悔過，受持三歸。佛說此經已，針毛鬼聞佛所說，歡喜奉行。^n13
