# 賓頭盧經

如是我聞：一時，尊者賓頭盧住拘睒彌國瞿師羅園。 ^n1

時有婆蹉國王，名優陀延那，詣尊者賓頭盧所，共相問訊，問訊已，退坐一面。 ^n2

婆蹉王優陀延那白尊者賓頭盧言：「欲有所問，寧有閑〔暇〕見答〔與不〕？」 ^n3

尊者賓頭盧答言：「大王！大王且問，知者當答。」 ^n4

婆蹉王優陀延那問尊者賓頭盧：「何因何緣，新學年少比丘，於此法律出家未久，極安樂住，諸根欣悅，顏貌清淨，膚色鮮白，樂靜少動，任他而活，野獸其心，堪能盡壽修持梵行，純一清淨？」 ^n5

尊者賓頭盧答言：「如佛所說，如來、應、等正覺所知、所見，為比丘說：汝諸比丘！若見宿人，當作母想；〔見中年〕者，作姊妹想；見幼稚者，當作女想。以是因緣，年少比丘於此法律出家未久，安隱樂住，諸根敷悅，顏貌清淨，膚色鮮白，樂靜少動，任他而活，野獸其心，堪能盡壽修持梵行，純一清淨。」 ^n6

婆蹉王優陀延那語尊者賓頭盧言：「今諸世間貪求之心，若見宿人而作母想，見中年者作姊妹想，見幼稚者而作女想。當於爾時，心亦隨起貪欲燒燃、瞋恚燒燃、愚癡燒燃，要當更有勝因緣不？」 ^n7

尊者賓頭盧語婆蹉王優陀延那：「更有因緣，如世尊說。如來、應、等正覺所知、所見，為比丘說：此身從足至頂，骨幹肉塗，覆以薄皮，種種不淨充滿其中。周遍觀察：髮、毛、爪、齒、塵、垢、流唌、皮、肉、白骨、筋、脈、心、肝、肺、脾、腎、腸、肚、生藏、熟藏、〔膽〕、淚、汗、涕、沫、肪、脂、髓、〔痰廕〕、膿、血、腦汁、屎、溺。大王！此因此緣故，年少比丘於此法律出家未久，安隱樂住，乃至純一滿淨。」 ^n8

婆蹉王優陀延那語尊者賓頭盧：「人心飄疾，若觀不淨，隨淨想現，頗更有因緣，令年少比丘於此法律出家未久，安隱樂住，乃至純一滿淨不？」 ^n9

尊者賓頭盧言：「大王！有因、有緣，如世尊說。如來、應、等正覺所知、所見，告諸比丘：汝等應當守護根門，善攝其心。 ^n10

若眼見色時，莫取色相，莫取隨形好，增上執持。若於眼根不攝斂住，則世間〔貪憂〕惡不善法，則漏其心。是故〔汝〕等當受持眼律儀。 ^n11a

耳、聲，鼻、香，舌、味，身、觸，意、法，亦復如是，乃至受持意律儀。」 ^n11b

爾時，婆蹉王優陀延那語尊者賓頭盧：「善哉！善說法，乃至受持諸根律儀。尊者賓頭盧！我亦如是。有時不守護身，不持諸根律儀，不一其念，入於宮中，其心極生貪欲熾燃、〔瞋恚燒燃〕、愚癡燒燃。正使閑房獨處，亦復三毒燒燃其心，況復宮中！又我有時善護其身，善攝諸根，專一其念，入於宮中，貪欲、恚、癡不起燒燃其心。於內宮中尚不燒身，亦不燒心，況復閑獨！以是之故，此因此緣，能令年少比丘，於此法律出家未久，安隱樂住，乃至純一滿淨。」 ^n12

時婆蹉王優陀延那聞尊者賓頭盧所說，歡喜隨喜，從坐起去。^n13
