# 能斷一切法經

如是我聞：一時，佛住毘舍離耆婆拘摩羅藥師菴羅園。 ^n1

爾時，世尊告諸比丘：「若有比丘能斷一法者，則得正智，能自記說：我生已盡、梵行已立、所作已作、自知不受後有。」 ^n2

諸比丘白佛言：「世尊是法根、法眼、法依，唯願演說！諸比丘聞已，當受奉行。」 ^n3

佛告諸比丘：「諦聽！善思！當為汝說。諸比丘！云何一法斷故，乃至不受後有？所謂無明離欲明生，得正智，能自記說：我生已盡、梵行已立、所作已作、自知不受後有。」 ^n4

時有異比丘從坐起，整衣服，偏袒右肩，為佛作禮，右膝著地，合掌，白佛言：「世尊！云何知、云何見，無明離欲明生？」 ^n5

佛告比丘：「當正觀察眼無常，若色、眼識、眼觸、眼觸因緣生受──若苦、若樂、不苦不樂，彼亦正觀無常。 ^n6a

耳、鼻、舌、身、意，亦復如是。 ^n6b

比丘！如是知、如是見，無明離欲明生。」 ^n7

佛說此經已，諸比丘聞佛所說，歡喜奉行。^n8
