# 比丘經

如是我聞：一時，佛住巴連弗邑雞林精舍。 ^n1

爾時，世尊告諸比丘：「當為汝說修四念處。何等為修四念處？ ^n2

若比丘！如來、應、等正覺、明行足、善逝、世間解、無上士、調御丈夫、天人師、佛、世尊，出興于世；演說正法，上語亦善、中語亦善、下語亦善，善義、善味，純一滿淨，梵行顯示。 ^n3

若族姓子、族姓女，從佛聞法，得淨信心，如是修學：見在家和合欲樂之過，煩惱結縛，樂居空閑，出家學道，不樂在家，處於非家，欲一向清淨，盡其形壽，純一滿淨，鮮白梵行。我當剃除鬚髮，著袈裟衣，正信非家，出家學道。 ^n4

作是思惟已，即便放捨錢財、親屬，剃除鬚髮，著袈裟衣，正信非家，出家學道。 ^n5

正其身行，護口四過，正命清淨，習賢聖戒。 ^n6

守諸根門，護心正念。眼見色時，不取形相；若於眼根住不律儀，世間貪憂、惡不善法常漏於心，而〔令〕於眼起正律儀。 ^n7a

耳、鼻、舌、身、意起正律儀，亦復如是。 ^n7b

彼以賢聖戒律成就，善攝根門，來往、周旋、顧視、屈伸、坐臥、眠覺、語默，住智正智。 ^n8

彼成就如此聖戒，守護根門，正智、正念，寂靜遠離，空處、樹下、閑房獨坐，正身正念，繫心安住。 ^n9

斷世〔貪憂〕，離貪欲，淨除貪欲。 ^n10a

斷世瞋恚、睡眠、掉悔、疑蓋，離瞋恚、睡眠、掉悔、疑蓋，淨除瞋恚、睡眠、掉悔、疑蓋。 ^n10b

斷除五蓋：惱心、慧力羸、諸障閡分、不趣涅槃者。 ^n10c

是故內身身觀念住，精勤方便，正智、正念，調伏世間貪憂。如是外身、內外身。 ^n11a

受、心、法法觀念住，亦如是說。 ^n11b

是名比丘修四念處。」 ^n12

佛說此經已，諸比丘聞佛所說，歡喜奉行。^n13
