# 刀師氏經

如是我聞：一時，佛住那羅聚落好衣菴羅園中。 ^n1

時有刀師氏聚落主，先是尼揵弟子；詣尼揵所，禮尼揵足，退坐一面。 ^n2

爾時，尼揵語聚落主：「汝能共沙門瞿曇作蒺蔾論，令沙門瞿曇不得語，不得不語？」 ^n3

聚落主白尼揵：「阿梨！何等為蒺蔾論？令沙門瞿曇不得語，不得不語耶？」 ^n4

尼揵語聚落主：「汝往沙門瞿曇所，作如是言：瞿曇不常欲安慰一切眾生，讚歎安慰一切眾生耶？若言不者，應語言：瞿曇與凡愚夫有何等異？若言常欲安慰一切眾生，讚歎安慰一切眾生者，復應問言：若欲安慰一切眾生者，以何等故，或為一種人說法，或不為一種人說法？作如是問者，是名蒺蔾論，令彼沙門瞿曇，不得語，不得不語。」 ^n5

爾時，聚落主受尼揵勸進已，往詣佛所，恭敬問訊已，退坐一面，白佛言：「瞿曇！豈不欲常安慰一切眾生，歎說安慰一切眾生？」 ^n6

佛告聚落主：「如來長夜慈愍安慰一切眾生，亦常歎說安慰一切眾生。」 ^n7

聚落主白佛言：「若然者，如來何故為一種人說法，又復不為一種人說法？」 ^n8

佛告聚落主：「我今問汝，隨意答我。聚落主！譬如有三種田：有一種田沃壤肥澤，第二田中，第三田塉薄。云何聚落主！彼田主先於何田耕治下種？」 ^n9

聚落主言：「瞿曇！於最沃壤肥澤者，先耕下種。」 ^n10

「聚落主！復於何田次耕下種？」 ^n11

聚落主言：「瞿曇！當於中田，次耕下種。」 ^n12

佛告聚落主：「復於何田次耕下種？」 ^n13

聚落主言：「當於最下塉薄之田，次耕下種。」 ^n14

佛告聚落主：「何故如是？」 ^n15

聚落主言：「不欲廢田，存種而已。」 ^n16

佛告聚落主：「我亦如是。如彼沃壤肥澤田者，我諸比丘、比丘尼，亦復如是，我常為彼演說正法：初、中、後善，善義、善味，純一滿淨，梵行清白，開示顯現。彼聞法已，依於我舍、我洲、我覆、我蔭、我趣，常以淨眼觀我而住。作如是念：佛所說法，我悉受持，令我長夜以義饒益，安隱樂住。 ^n17a

聚落主！如彼中田者，我弟子優婆塞、優婆夷，亦復如是，我亦為彼演說正法：初、中、後善，善義、善味，純一滿淨，梵行清白，開發顯示。彼聞法已，依於我舍、我洲、我覆、我蔭、我趣、常以淨眼觀察我住。作如是念：世尊說法，我悉受持，令我長夜以義饒益，安隱樂住。 ^n17b

聚落主！如彼田家最下田者，如是我為諸外道異學，尼揵子輩，亦為說法：初、中、後善，善義、善味、純一滿淨，梵行清白，開示顯現。然於彼等少聞法者，亦為其說；多聞法者，亦為其說。然其彼眾，於我善說法中得一句法，知其義者，亦復長夜以義饒益，安隱樂住。」 ^n17c

時聚落主白佛：「甚奇世尊！善說如是三種田譬。」 ^n18

佛告聚落主：「汝聽我更說譬類。譬如士夫有三水器：第一〔器〕不穿、不壞，亦不津漏；第二器不穿、不壞，而有津漏；第三器者，穿、壞、津漏。云何聚落主！彼士夫三種器中，常持淨水，著何等器中？」 ^n19

聚落主言：「瞿曇！當以不穿、不壞、不津漏者，先以盛水。」 ^n20

佛告聚落主：「次復應以何器盛水？」 ^n21

聚落主言：「瞿曇！當持彼器不穿、不壞，而津漏者，次以盛水。」 ^n22

佛告聚落主：「彼器滿已，復以何器為後盛水？」 ^n23

聚落主言：「以穿、壞、津漏之器，最後盛水。
所以者何？須臾之間，供小用故。」 ^n24

佛告聚落主：「如彼士夫，不穿、不壞、不津漏器，諸弟子比丘、比丘尼，亦復如是，我常為彼演說正法，乃至長夜以義饒益，安隱樂住。 ^n25a

如第二器，不穿、不壞而津漏者，我諸弟子優婆塞、優婆夷，亦復如是，我常為彼演說正法，乃至長夜以義饒益，安隱樂住。 ^n25b

如第三器穿、壞、津漏者，外道異學、諸尼揵輩，亦復如是，我亦為彼演說正法：初、中、後善，善義、善味，純一滿淨，梵行清白、開示顯現。多亦為說，少亦為說，彼若於我說一句法知其義者，亦得長夜安隱樂住。」 ^n25c

時刀師氏聚落主，聞佛所說，心大恐怖，身毛皆豎，前禮佛足：「悔過，世尊！如愚、如癡、不善、不辯，於世尊所，不諦真實，虛偽妄說。」 ^n26

〔刀師氏聚落主〕聞佛所說，歡喜隨喜，禮足而去。^n27
