# 露遮經

如是我聞： ^n1

一時，佛在拘薩羅人間遊行，與大比丘眾千二百五十人俱，往詣婆羅婆提婆羅門村北尸舍婆林中止宿。 ^n2

時，有婆羅門，名曰露遮，住婆羅林中，其村豐樂，人民熾盛，波斯匿王卽封此村，與婆羅門以為梵分。 ^n3

此婆羅門七世已來父母真正，不為他人之所輕毀，異典三部諷誦通利，種種經書盡能分別，又能善於大人相法、瞻候吉凶、祭祀儀禮。聞沙門瞿曇釋種子，出家成道，於拘薩羅國人間遊行，至尸舍婆林中，有大名稱，流聞天下，如來、至真、等正覺，十號具足，於諸天、世人、魔、若魔、天、沙門、婆羅門眾中自身作證，與他說法，上中下善，義味具足，梵行清淨。「如此真人，宜往覲現，我今寧可往共相見。」 ^n4

時，婆羅門卽出彼村，詣尸舍婆林中，至世尊所。問訊已，一面坐，佛為說法，示教利喜。婆羅門聞法已，白佛言：「唯願世尊及諸大眾明受我請！」 ^n5

爾時，世尊默然受請。 ^n6

彼婆羅門見佛默然，知已許可，卽從座起，遶佛而去。去佛不遠，便起惡見言：「諸沙門、婆羅門多知善法，多所證成，不應為他人說，但自知休與他說為。譬如有人壞故獄已，更造新獄，斯是貪惡不善法耳。」 ^n7

時，婆羅門還至婆羅林已，卽於其夜具辦種種餚膳飲食。時到，語剃頭師言：「汝持我聲，詣尸舍婆林中，白沙門瞿曇：『日時已到，宜知是時。』」 ^n8

剃頭師受教卽行，往到佛所，禮世尊足白：「時已到，宜知是時。」 ^n9

爾時，世尊卽著衣持鉢，從諸弟子千二百五十人俱，詣婆羅林。 ^n10

剃頭師侍從世尊，偏露右臂，長跪叉手，白佛言：「彼露遮婆羅門去佛不遠，生惡見言：『諸有沙門、婆羅門多知善法，多所證者，不應為他人說，但自知休與他說為。譬如有人壞故獄已，更造新獄，斯是貪惡不善法耳。』唯願世尊除其惡見！」 ^n11

佛告剃頭師曰：「此是小事，易開化耳。」 ^n12

爾時，世尊至婆羅門舍，就座而坐。 ^n13

時，婆羅門以種種甘膳，手自斟酌，供佛及僧。食訖去鉢，行澡水畢，取一小牀於佛前坐。 ^n14

佛告露遮：「汝昨去我不遠，生惡見言：『諸沙門、婆羅門多知善法，多所證者，不應為他人說，……乃至貪惡不善法。』實有是言耶？」 ^n15

露遮言：「爾！實有此事。」 ^n16

佛告露遮：「汝勿復爾生此惡見，所以者何？世有三師可以自誡。
云何為三？ ^n17

一者、剃除鬚髮，服三法衣，出家修道，於現法中可以除煩惱，又可增益得上人法；而於現法中不除煩惱，不得上人法，己業未成而為弟子說法，其諸弟子不恭敬承事，由復依止與共同住。 ^n18a

露遮！彼諸弟子語師言：『師今剃除鬚髮，服三法衣，出家修道，於現法中可得除眾煩惱，得上人勝法；而今於現法中不能除煩惱，不得上人勝法，己業未成而為弟子說法，使諸弟子不復恭敬承事供養，但共依止同住而已。』」 ^n18b

佛言：「露遮！猶如有人壞故獄已，更造新獄。斯則名為貪濁惡法。 ^n18c

是為一師可以自誡，是為賢聖戒、律戒、儀戒、時戒。」 ^n18d

又告露遮：「第二師者，剃除鬚髮，服三法衣，出家修道，於現法中可得除眾煩惱，又可增益得上人法；而於現法中不能除眾煩惱，雖復少多得上人勝法，己業未成而為弟子說法，其諸弟子不恭敬承事，由復依止與共同住。 ^n19a

露遮！彼諸弟子語師言：『師今剃除鬚髮，服三法衣，出家修道，於現法中得除眾煩惱，得上人法；而今於現法中不能除眾煩惱，雖復少多得上人法，己利未成而為弟子說法，使諸弟子不復恭敬承事供養，但共依止同住而已。』」 ^n19b

佛言：「露遮！猶如有人在他後行，手摩他背。此則名為貪濁惡法。 ^n19c

是為二師可以自誡，是為賢聖戒、律戒、儀戒、時戒。」 ^n19d

又告露遮：「第三師者，剃除鬚髮，服三法衣，出家修道，於現法中可除煩惱，又可增益得上人法；而於現法中不能除眾煩惱，雖復少多得上人法，己利未成而為弟子說法，其諸弟子恭敬承事，依止同住。 ^n20a

露遮！彼諸弟子語師言：『師今剃除鬚髮，服三法衣，出家修道，於現法中可得除眾煩惱，少多得上人法；而今於現法中不能除眾煩惱，雖復少多得上人法，己利未成而為弟子說法，諸弟子恭敬承事，共止同住。』」 ^n20b

佛言：「露遮！猶如有人捨己禾稼，鋤他田苗。此則名為貪濁惡法。 ^n20c

是為三師可以自誡，是為賢聖戒、律戒、儀戒、時戒。 ^n20d

露遮！有一世尊，不在世間，不可傾動。云何為一？ ^n21

若如來、至真、等正覺出現於世，…… ^n22a

乃至得三明，除滅無明，生智慧明，去諸闇冥，出大法光，所謂漏盡智證。所以者何？斯由精勤，專念不忘，樂獨閑居之所得也。 ^n22b

露遮！是為第一世尊不在世間，不可傾動。 ^n23

露遮！有四沙門果，何者四？謂須陀洹果、斯陀含果、阿那含果、阿羅漢果。云何露遮！有人聞法應得此四沙門果，若有人遮言：『勿為說法。』設用其言者，彼人聞法得果以不？」 ^n24a

答曰：「不得。」 ^n24b

又問：「若不得果，得生天不？」 ^n24c

答曰：「不得。」 ^n24d

又問：「遮他說法，使不得果，不得生天，為是善心？為不善心耶？」 ^n24e

答曰：「不善。」 ^n24f

又問：「不善心者，為生善趣？為墮惡趣？」 ^n24g

答曰：「生惡趣。」 ^n24h

「露遮！猶如有人語波斯匿王言：『王所有國土，其中財物王盡自用，勿給餘人。』云何露遮！若用彼人言者，當斷餘人供不？」 ^n25a

答曰：「當斷。」 ^n25b

又問：「斷他供者，為是善心？為不善心？」 ^n25c

答曰：「不善心。」 ^n25d

又問：「不善心者，為生善趣？為墮惡道耶？」 ^n25e

答曰：「墮惡道。」 ^n25f

「露遮！彼亦如是。有人聞法，應得四沙門果，若有人言：『勿為說法。』設用其言者，彼人聞法得果不？」 ^n26a

答曰：「不得。」 ^n26b

又問：「若不得果，得生天不？」 ^n26c

答曰：「不得。」 ^n26d

又問：「遮他說法，使不得道果，不得生天，彼為是善心？為不善心耶？」 ^n26e

答曰：「不善。」 ^n26f

又問：「不善心者，當生善趣？為當墮惡道耶？」 ^n26g

答曰：「墮惡道。」 ^n26h

「露遮！若有人語汝言：『彼波羅婆提村封所有財物，露遮！自用勿給人，物當自用，與他何為？』云何露遮！設用彼言者，當斷餘人供不？」 ^n27a

答曰：「當斷。」 ^n27b

又問：「教人斷他供者，為是善心？為不善心耶？」 ^n27c

答曰：「不善。」 ^n27d

又問：「不善心者，為生善趣？為墮惡道耶？」 ^n27e

答曰：「墮惡道。」 ^n27f

「露遮！彼亦如是。有人聞法應得四沙門果，若有人言：『勿為說法。』設用其言者，彼人聞法得果不？」 ^n28a

答曰：「不得。」 ^n28b

又問：「若不得果，得生天不？」 ^n28c

答曰：「不得。」 ^n28d

又問：「遮他說法，使不得果，不得生天，為是善心？為不善心耶？」 ^n28e

答曰：「不善。」 ^n28f

又問：「不善心者，為生善趣？為墮惡道耶？」 ^n28g

答曰：「墮惡道。」 ^n28h

爾時，露遮婆羅門白佛言：「我歸依佛、歸依法、歸依僧，願聽我於正法中為優婆塞！自今已後，盡形壽不殺、不盜、不淫、不欺、不飲酒。」 ^n29

佛說法已，時露遮婆羅門聞佛所說，歡喜奉行！