# 孫陀利經

如是我聞：一時，佛在拘薩羅人間遊行，宿於孫陀利河側。 ^n1

爾時，世尊剃髮未久，於後夜時，結跏趺坐，正身思惟，繫念在前，以衣覆頭。 ^n2

時孫陀利河側，有婆羅門住止。夜起持祠，餘食不盡，〔持〕至河邊，欲求大德婆羅門以奉之。 ^n3

爾時，世尊聞河邊婆羅門聲，聞已謦咳作聲，卻衣現頭。 ^n4

時孫陀利河側婆羅門，見佛已，作是念：是剃頭沙門，非婆羅門，欲持食還去。 ^n5

彼婆羅門復作是念：非獨沙門是剃頭者，婆羅門中亦有剃頭，應往至彼，問其所生。 ^n6

時孫陀利河側婆羅門，詣世尊所，而問之言：「為何姓生？」 ^n7

爾時，世尊即說偈言：
汝莫問所生，但當問所行。刻木為鑽燧，亦能生於火；下賤種姓中，生堅固牟尼。智慧有慚愧，精進善調伏，究竟大明際，清淨修梵行。而今正是時，應奉施餘食。 ^n8

時孫陀利河側婆羅門復說偈言：
我今吉良日，求福修供養，遇得見大士，三時最勝尊，若不見佛者，當更施餘人。 ^n9

爾時，孫陀利河側婆羅門，轉得信心，即持餘食以奉世尊。世尊不受，以說偈得故。如上因說偈而得食廣說。 ^n10

孫陀利河側婆羅門白佛言：「世尊！今此施食，當置何所？」 ^n11

佛告婆羅門：「我不見諸天魔、梵，沙門、婆羅門，天神、世人，有能食此食，令身安隱者。汝持此食去，著無蟲水中，及少生草地。」 ^n12

時婆羅門即持此食，著無蟲水中。水即煙起涌沸，啾啾作聲。如燒鐵丸，投之冷水，煙起涌沸，啾啾作聲；如是彼食著無蟲水中，煙起涌沸，啾啾作聲。 ^n13

孫陀利河側婆羅門，心欲恐怖，身毛皆豎，謂為災變，馳走上岸，集聚乾木，供養祠火，令息災怪。 ^n14

世尊見彼集聚乾木，供養祠火，望息災怪，見已即說偈言：
婆羅門祠火，焚燒乾草木，莫呼是淨道，能卻諸災患。此則惡供養，而謂為黠慧，作如是因緣，外道取修淨。汝今棄薪火，起內火熾然，常修不放逸，常當於供養。處處興淨信，廣施設大會，心意為束薪，瞋恚黑煙起，妄語為塵味，口舌為木杓，胸懷燃火處，欲火常熾然，當善自調伏，消滅士夫火。正信為大河，淨戒為度濟，澄淨清流水，智者之所歎。人中淨天德，當於中洗浴，涉水不著身，安樂度彼岸。正法為深淵，福德為下濟，澄淨水充滿，智者所讚嘆。人中天淨德，當於中洗浴，涉水不著身，安樂度彼岸。真諦善調御，攝護修梵行，慈悲為苦行，真實心清淨，沐浴以正法，智者所稱歎。 ^n15

爾時，孫陀利河側婆羅門，聞佛所說，歡喜隨喜，復道而去。^n16
