# 世間經

如是我聞：一時，佛住波羅奈仙人住處鹿野苑中。 ^n1

爾時，世尊告諸比丘：「世間言美色、世間美色者，能令多人集聚觀看者不？」 ^n2

諸比丘白佛：「如是，世尊！」 ^n3

佛告比丘：「若世間美色、世間美色者，又能種種歌舞伎樂，復極令多眾聚集看不？」 ^n4

比丘白佛：「如是，世尊！」 ^n5

佛告比丘：「若有世間美色、世間美色者，在於一處，作種種歌舞，伎樂戲笑，復有大眾雲集一處。若有士夫不愚、不癡，樂樂、背苦，貪生、畏死，有人語言：士夫！汝當持滿油缽，於世間美色者所及大眾中過。使一能殺人者，拔刀隨汝，若失一渧油者，輒當〔斷〕汝命。云何比丘！彼持油缽士夫，能不念油缽、不念殺人者，觀彼伎女及大眾不？」 ^n6

比丘白佛：「不也，世尊！所以者何？世尊！彼士夫自見其後有拔刀者，常作是念：我若落油一渧，彼拔刀者當截我頭。唯一其心，繫念油缽，於世間美色及大眾中，徐步而過，不敢顧眄。」 ^n7

「如是比丘！若有沙門、婆羅門，正身自重，一其心念，不顧聲、色，善攝一切心法，住身念處者，則是我弟子、隨我教者。 ^n8

云何為比丘正身自重，一其心念，不顧聲、色，攝持一切心法，住身念處？ ^n9

如是比丘，〔身身觀念住〕，精勤方便，正智、正念，調伏世間貪憂。 ^n10a

受、心、法法觀念住，亦復如是。 ^n10b

是名比丘正身自重，一其心念，不顧聲、色，善攝心法，住四念處。」 ^n11

爾時，世尊即說偈言：
專心正念，護持油缽，自心隨護，未曾至方。
甚難得過，勝妙微細，諸佛所說，言教利劍，
當一其心，專精護持。非彼凡人，放逸之事，
能入如是，不放逸教。 ^n12

佛說此經已，諸比丘聞佛所說，歡喜奉行。^n13
