# 福經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「莫畏於福，愛樂意所念，所以者何？福者，是說樂。畏於福，不愛樂意所念，所以者何？非福者，是說苦。何以故？我憶往昔長夜作福，長夜受報，愛樂意所念。我往昔時七年行慈，七反成敗，不來此世。世敗壞時，生晃昱天；世成立時，來下生空梵宮殿中。於彼梵中，作大梵天。餘處千反作自在天王，三十六反作天帝釋，復無量反作剎利頂生王。 ^n3

比丘！我作剎利頂生王時，有八萬四千大象，被好乘具，眾寶校飾，白珠珞覆，于娑賀象王為首。 ^n4a

比丘！我作剎利頂生王時，有八萬四千馬，被好乘具，眾寶嚴飾，金銀交絡，䭷馬王為首。 ^n4b

比丘！我作剎利頂生王時，有八萬四千車，四種校飾，莊以眾好，師子、虎豹斑文之皮織成雜色，種種校飾，極利疾，名樂聲車為首。 ^n4c

比丘！我作剎利頂生王時，有八萬四千大城，極大富樂，多有人民，拘舍惒提王城為首。 ^n4d

比丘！我作剎利頂生王時，有八萬四千樓，四種寶樓──金、銀、琉璃及水精，正法殿為首。 ^n4e

比丘！我作剎利頂生王時，有八萬四千御座，四種寶座──金、銀、琉璃及水精，敷以氍氀、毾㲪，覆以錦綺羅縠，有襯體被，兩頭安枕，加陵伽波惒羅波遮悉哆羅那。 ^n4f

比丘！我作剎利頂生王時，有八萬四千雙衣，有初摩衣，有錦繒衣，有劫貝衣，有加陵伽波惒羅衣。 ^n4g

比丘！我作剎利頂生王時，有八萬四千女，身體光澤，皦潔明淨，美色過人，少不及天，姿容端正，覩者歡悅，眾寶瓔珞嚴飾具足，盡剎利種女，餘族無量。 ^n4h

比丘！我作剎利頂生王時，有八萬四千種食，晝夜常供，為我故設，欲令我食。 ^n4i

比丘！彼八萬四千種食中，有一種食，極美淨潔，無量種味，是我常所食。 ^n5a

比丘！彼八萬四千女中，有一剎利女，最端正姝妙，常奉侍我。 ^n5b

比丘！彼八萬四千雙衣中，有一雙衣，或初摩衣，或錦繒衣，或劫貝衣，或加陵伽波惒羅衣，是我常所著。 ^n5c

比丘！彼八萬四千御座中，有一御座，或金或銀，或琉璃，或水精，敷以氍氀、毾㲪，覆以錦綺羅縠，有襯體被，兩頭安枕，加陵伽波惒羅波遮悉哆羅那，是我常所臥。 ^n5d

比丘！彼八萬四千樓觀中，有一樓觀，或金或銀，或琉璃，或水精，名正法殿，是我常所住。 ^n5e

比丘！彼八萬四千大城中，有一城極大富樂，多有人民，名拘舍惒提，是我常所居。 ^n5f

比丘！彼八萬四千車中而有一車，莊以眾好，師子、虎豹斑文之皮織成雜色，種種莊飾，極利疾，名樂聲車，是我常所載，至觀望園觀。 ^n5g

比丘！彼八萬四千馬中而有一馬，體紺青色，頭像如烏，名䭷馬王，是我常所騎，至觀望園觀。 ^n5h

比丘！彼八萬四千大象中而有一象，舉體極白，七支盡正，名于娑賀象王，是我常所乘，至觀望園觀。 ^n5i

比丘！我作此念：是何業果？為何業報？令我今日有大如意足，有大威德，有大福祐，有大威神？ ^n6

比丘！我復作此念：是三業果，為三業報，令我今日有大如意足，有大威德，有大福祐，有大威神──一者布施，二者調御，三者守護。」 ^n7

於是，世尊說此頌曰：
觀此福之報，妙善多饒益：
比丘我在昔，七年修慈心，七反成敗劫，不來還此世。
世間敗壞時，生於晃昱天；世間轉成時，生於梵天中。
在梵為大梵，千生自在天；三十六為釋，無量百頂王。
剎利頂生王，為人之最尊；如法非刀杖，政御於天下。
如法不加枉，正安樂教授；如法轉相傳，遍一切大地。
大富多錢財，生於如是族；財穀具足滿，成就七寶珍。
因此大福祐，所生得自在；諸佛御於世，彼佛之所說。
知此甚奇特，見神通不少；誰知而不信，如是生於冥。
是故當自為，欲求大福祐；當恭敬於法，常念佛法律。 ^n8

佛說如是，彼諸比丘聞佛所說，歡喜奉行。^n9
