# 富樓那經

如是我聞：一時，佛住舍衛國祇樹給孤獨園。 ^n1

爾時，尊者富樓那來詣佛所，稽首禮足，退住一面，白佛言：「善哉世尊！為我說法。我坐獨一靜處，專精思惟，不放逸住，乃至自知不受後有。」 ^n2

佛告富樓那：「善哉！善哉！能問如來如是之義。諦聽！善思！當為汝說。 ^n3

若有比丘，眼見可愛、可樂、可念、可意、長養欲之色，見已欣悅、讚歎、繫著，欣悅、讚歎、繫著已歡喜，歡喜已樂著，樂著已貪愛，貪愛已阨礙。歡喜、樂著、貪愛、阨礙故，去涅槃遠。 ^n4a

耳、鼻、舌、身、意，亦如是說。 ^n4b

富樓那！若比丘眼見可愛、〔可〕樂、可念、可意、長養欲之色，見已不欣悅、不讚歎、不繫著，不欣悅、不讚歎、不繫著故不歡喜，不歡喜故不深樂，不深樂故不貪愛，不貪愛故不阨礙。不歡喜、不深樂、不貪愛、不阨礙故，漸近涅槃。 ^n5a

耳、鼻、舌、身、意，亦如是說。」 ^n5b

佛告富樓那：「我已略說法教，汝欲何所住？」 ^n6

富樓那白佛言：「世尊！我已蒙世尊略說教誡，我欲於西方輸盧那人間遊行。」 ^n7

佛告富樓那：「西方輸盧那人，兇惡、輕躁、弊暴、好罵。富樓那！汝若聞彼兇惡、輕躁、弊暴、好罵、毀辱者，當如之何？」 ^n8

富樓那白佛言：「世尊！若彼西方輸盧那國人，面前兇惡、訶罵、毀辱者，我作是念：彼西方輸盧那人，賢善、智慧，雖於我前，兇惡、弊暴、〔好〕罵、毀辱我，猶尚不以手石而見打擲。」 ^n9

佛告富樓那：「彼西方輸盧那人，但兇惡、輕躁、弊暴、罵辱，於汝則可脫，復當以手石打擲者，當如之何？」 ^n10

富樓那白佛言：「世尊！西方輸盧那人，脫以手石加於我者，我當念言：輸盧那人賢善、智慧，雖以手石加我而不用刀杖。」 ^n11

佛告富樓那：「若當彼人脫以刀杖而加汝者，復當云何？」 ^n12

富樓那白佛言：「世尊！若當彼人脫以刀杖而加我者，當作是念：彼輸盧那人賢善、智慧，雖以刀杖而加於我，而不見殺。」 ^n13

佛告富樓那：「假使彼人脫殺汝者，當如之何？」 ^n14

富樓那白佛言：「世尊！若西方輸盧那人脫殺我者，當作是念：有諸世尊弟子，當厭患身，或以刀自殺，或服毒藥，或以繩自繫，或投深坑。彼西方輸盧那人，賢善、智慧，於我朽敗之身，以少作方便，便得解脫。」 ^n15

佛言：「善哉！富樓那！汝善學忍辱，汝今堪能於輸盧那人間住止。汝今宜去，度於未度，安於未安，未涅槃者令得涅槃。」 ^n16

爾時，富樓那聞佛所說，歡喜隨喜，作禮而去。 ^n17

爾時，尊者富樓那，夜過晨朝，著衣持缽，入舍衛城乞食。食已還出，付囑臥具，持衣缽，去至西方輸盧那人間遊行。到已，夏安居，為五百優婆塞說法，建立五百僧伽藍，繩床、臥褥、供養眾具，悉皆備足。三月過已，具足三明。即於彼處入無餘涅槃。^n18
