# 順良馬經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「世間有三種良馬，何等為三？有馬捷疾具足、非色具足、非形體具足；有馬捷疾具足、色具足、非形體具足；有馬捷疾具足、色具足、形體具足。 ^n2

於正法律有三種善男子，何等為三？有善男子捷疾具足、非色具足、非形體具足；有善男子捷疾具足、色具足、非形體具足；有善男子捷疾具足、色具足、形體具足。 ^n3

何等為善男子捷疾具足、非色具足、非形體具足？謂善男子苦聖諦如實知、苦集聖諦如實知、苦滅聖諦如實知、苦滅道跡聖諦如實知。作如是知、如是見已，斷五下分結，謂身見、戒取、疑、貪欲、瞋恚；斷此五下分結已，得生般涅槃阿那含，不復還生此世，是名善男子捷疾具足。 ^n4a

云何色不具足？若問阿毘曇、律，不能解了句、味，次第隨順，決定解說，是名色不具足。 ^n4b

云何形體不具足？謂非名聞大德，〔不〕能感財利供養：衣被、飲食、隨病湯藥。 ^n4c

是名善男子捷疾具足、vv非色具足、非形體具足。 ^n4d

何等為捷疾具足，色具足，非形體具足？謂善男子此苦聖諦如實知，乃至得生般涅槃阿那含，不復還生此世，是名捷疾具足。 ^n5a

云何色具足？若有問阿毘曇、律，能以次第句、味，隨順決定而為解說，是名色具足。 ^n5b

云何非形體具足？謂非名聞大德，〔不〕能感財利供養：衣被、飲食、隨病湯藥。 ^n5c

是名善男子捷疾具足、色具足、非形體具足。 ^n5d

何等為善男子捷疾具足、色具足、形體具足？謂善男子此苦聖諦如實知，乃至得阿那含生般涅槃，不復還生此世，是名捷疾具足。 ^n6a

何等為色具足？若有問阿毘曇、毘尼，乃至而為解說，是名色具足。 ^n6b

何等為形體具足？謂名聞大德，能感財利，乃至湯藥、眾具，是名形體具足。 ^n6c

是名善男子捷疾具足、色具足、形體具足。」 ^n6d

佛說此經已，諸比丘聞佛所說，歡喜奉行。^n7
