# 四三○

聞如是： ^n1

一時，佛在舍衛國祇樹給孤獨園，與大比丘眾五百人俱。 ^n2

爾時，阿難偏露右肩，右膝著地，白世尊言：「如來玄鑒，無事不察，當來、過去、現在三世皆悉明了，諸過去諸佛姓字、名號，弟子菩薩翼從多少，皆悉知之，一劫、百劫、若無數劫，悉觀察知。亦復知國王、大臣、人民姓字，斯能分別。如今現在國界若干，亦復明了。將來久遠彌勒出現，至真、等正覺，欲聞其變；弟子翼從佛境豐樂，為經幾時？」 ^n3

佛告阿難：「汝還就座，聽我所說，彌勒出現，國土豐樂，弟子多少，善思念之，執在心懷。」
是時，阿難從佛受教，卽還就座。 ^n4

爾時，世尊告阿難曰：「將來久遠於此國界，當有城郭名曰雞頭，東西十二由旬，南北七由旬，土地豐熟，人民熾盛，街巷成行。
爾時，城中有龍王名曰水光，夜雨澤香，晝則清和。
是時，雞頭城中有羅剎鬼名曰葉華，所行順法，不違正教，伺人民寢寐之後，除去穢惡諸不淨者，又以香汁而灑其地，極為香淨。
阿難當知：爾時，閻浮地東、西、南、北十萬由旬，諸山河石壁皆自消滅，四大海水各據一方。時，閻浮地極為平整，如鏡清明，舉閻浮地內，穀食豐賤，人民熾盛，多諸珍寶，諸村落相近，雞鳴相接。是時，弊花果樹枯竭，穢惡亦自消滅，其餘甘美果樹，香氣殊好者，皆生乎地。 ^n5

爾時，時氣和適，四時順節，人身之中無有百八之患。貪欲、瞋恚、愚癡不大殷勤。人心平均皆同一意，相見歡悅，善言相向，言辭一類，無有差別。如彼鬱單曰人，而無有異。是時，閻浮地內人民大小皆同一嚮，無若干之差別也。彼時男女之類意欲大小便，地自然開，事訖之後，地復還合。 ^n6

爾時，閻浮地內自然生粳米，亦無皮裹，極為香美，食無患苦。所謂金銀、珍寶、車𤦲、瑪瑙、真珠、虎珀，各散在地，無人省錄。是時，人民手執此寶，自相謂言：『昔者之人由此寶故，各相傷害，繫閉牢獄，更無數苦惱，如今此寶與瓦石同流，無人守護。』 ^n7

爾時，法王出現，名曰蠰佉，正法治化，七寶成就。所謂七寶者：輪寶、象寶、馬寶、珠寶、玉女寶、典兵寶、守藏之寶，是謂七寶。領此閻浮地內，不以刀杖，自然靡伏。 ^n8

如今阿難！四珍之藏：乾陀越國伊羅鉢寶藏，多諸珍琦異物，不可稱計；第二彌梯羅國般綢大藏，亦多珍寶；第三須賴吒大國有寶藏，亦多珍寶；第四婆羅㮈蠰佉有大藏，多諸珍寶，不可稱計。此四大藏自然應現，諸守藏人各來白王：『唯願大王以此寶藏之物，惠施貧窮！』
爾時，蠰佉大王得此寶已，亦復不省錄之，意無財物之想。 ^n9

時，閻浮地內自然樹上生衣，極細柔軟，人取著之，如今鬱單曰人自然樹上生衣，而無有異。 ^n10

爾時，彼王有大臣，名曰修梵摩，是王少小同好，王甚愛敬。又且顏貌端正，不長、不短，不肥、不瘦，不白、不黑，不老、不少。是時，修梵摩有妻，名曰梵摩越，玉女中最極為殊妙，如天帝妃，口作優鉢蓮花香，身作栴檀香，諸婦人八十四態，永無復有，亦無疾病亂想之念。 ^n11

爾時，彌勒菩薩於兜率天，觀察父母不老、不少，便降神下應，從右脅生，如我今日右脅生無異，彌勒菩薩亦復如是。
兜率諸天各各唱令：『彌勒菩薩已降神下。』
是時，修梵摩卽與子立字，名曰彌勒，有三十二相、八十種好，莊嚴其身，身黃金色。
爾時，人壽極長，無有諸患，皆壽八萬四千歲，女人年五百歲然後出適。 ^n12

爾時，彌勒在家未經幾時，便當出家學道。
爾時，去雞頭城不遠，有道樹名曰龍華，高一由旬，廣五百步。
時，彌勒菩薩坐彼樹下，成無上道果；當其夜半，彌勒出家，卽其夜成無上道。 ^n13

時，三千大千剎土，六變震動，地神各各相告曰：『今彌勒已成佛！』
轉至聞四天王宮：『彌勒已成佛道！』
轉轉聞徹三十三天、焰天、兜率天、化自在天、他化自在天，聲展轉乃至梵天：『彌勒已成佛道！』 ^n14

爾時，魔名大將以法治化，聞如來名教音響之聲，歡喜踊躍，不能自勝，七日七夜不眠不寐。
是時，魔王將欲界無數天人，至彌勒佛所，恭敬禮拜。 ^n15

彌勒聖尊與諸天漸漸說法微妙之論，所謂論者：施論、戒論、生天之論，欲不淨想，出要為妙。 ^n16

爾時，彌勒見諸人民已發心歡喜，諸佛世尊常所說法：苦、集、盡、道，悉與諸天人廣分別其義。
爾時，座上八萬四千天子諸塵垢盡，得法眼淨。 ^n17

爾時，大將魔王告彼界人民之類曰：『汝等速出家。所以然者，彌勒今日已度彼岸，亦當度汝等使至彼岸。』 ^n18

爾時，雞頭城中長者，名曰善財，聞魔王教令，又聞佛音響，將八萬四千眾，至彌勒佛所，頭面禮足，在一面坐。 ^n19

爾時，彌勒漸與說法微妙之論，所謂論者：施論、戒論、生天之論，欲不淨想，出要為妙。 ^n20

爾時，彌勒見諸人民心開意解，如諸佛世尊常所說法：苦、集、盡、道，與諸人民廣分別義。
爾時，座上八萬四千人，諸塵垢盡，得法眼淨。 ^n21

是時，善財與八萬四千人等，卽前白佛：『求索出家，善修梵行，盡成阿羅漢道。』
爾時，彌勒初會八萬四千阿羅漢。 ^n22

是時，蠰佉王聞彌勒已成佛道，便往至佛所，欲得聞法。
時，彌勒與說法，初善、中善、竟善，義理深邃。 ^n23

爾時，大王復於異時立太子，賜剃頭師珍寶，復以雜寶與諸梵志，將八萬四千眾，往至佛所，求作沙門，盡成道果，得阿羅漢。 ^n24

是時，修梵摩大長者聞彌勒已成佛道，將八萬四千梵志之眾，往至佛所，求作沙門，得阿羅漢。唯修梵摩一人，斷三結使，必盡苦際。 ^n25

是時，佛母梵摩越復將八萬四千婇女之眾，往至佛所，求作沙門。是時，諸女人盡得羅漢。唯有梵摩越一人，斷三結使，成須陀洹。 ^n26

爾時，諸剎利婦聞彌勒如來出現世間，成等正覺，數千萬眾往至佛所，頭面禮足，在一面坐，各各生心，求作沙門，出家學道，或有越次取證，或有不取證者。 ^n27

爾時，阿難！其不越次取證者，盡是奉法之人，患厭一切世間不可樂想。 ^n28

爾時，彌勒當說三乘之教，如我今日弟子之中，大迦葉者行十二頭陀，過去諸佛所善修梵行，此人常佐彌勒，勸化人民。」 ^n29

爾時，迦葉去如來不遠，結跏趺坐，正身正意，繫念在前。 ^n30

爾時，世尊告迦葉曰：「吾今年已衰秏，年向八十餘。然今如來有四大聲聞，堪任遊化，智慧無盡，眾德具足。云何為四？所謂大迦葉比丘、君屠鉢漢比丘、賓頭盧比丘、羅云比丘。汝等四大聲聞要不般涅槃，須吾法沒盡，然後乃當般涅槃。大迦葉亦不應般涅槃，要須彌勒出現世間。 ^n31

所以然者，彌勒所化弟子，盡是釋迦文佛弟子，由我遺化得盡有漏。摩竭國界毗提村中，大迦葉於彼山中住。又彌勒如來將無數千人眾，前後圍遶，往至此山中，遂蒙佛恩，諸鬼神當與開門，使得見迦葉禪窟。
是時，彌勒伸右手指示迦葉，告諸人民：『過去久遠釋迦文佛弟子，名曰迦葉，今日現在，頭陀苦行最為第一。』 ^n32

是時，諸人民見已，歎未曾有，無數百千眾生，諸塵垢盡，得法眼淨。或復有眾生，見迦葉身已，此名為最初之會，九十六億人，皆得阿羅漢。斯等之人皆是我弟子。所以然者，悉由受我教訓之所致也。亦由四事因緣：惠施、仁愛、利人、等利。
爾時，阿難！彌勒如來當取迦葉僧伽梨著之。是時，迦葉身體奄然星散。是時，彌勒復取種種香華，供養迦葉。所以然者，諸佛世尊有恭敬心於正法故。彌勒亦由我所受正法化，得成無上正真之道。 ^n33

阿難當知：彌勒佛第二會時，有九十四億人，皆是阿羅漢，亦復是我遺教弟子，行四事供養之所致也。 ^n34

又彌勒第三之會九十二億人，皆是阿羅漢，亦復是我遺教弟子。 ^n35

爾時，比丘姓號皆名慈氏弟子，如我今日諸聲聞皆稱釋迦弟子。
爾時，彌勒與諸弟子說法：
『汝等比丘！當思惟無常之想、樂有苦想、計我無我想、實有空想、色變之想、青瘀之想、膖脹之想、食不消想、血想、一切世間不可樂想。所以然者，比丘當知：此十想者，皆是過去釋迦文佛與汝等說，令得盡有漏、心得解脫。
若復此眾中釋迦文佛弟子，過去時修於梵行，來至我所；或於釋迦文佛所，奉持其法，來至我所；或復於釋迦文佛所，供養三寶，來至我所；或於釋迦文佛所，彈指之頃，修於善本，來至此間；或於釋迦文佛所，行四等心，來至此者；或於釋迦文佛所，受持五戒、三自歸，來至我所；或於釋迦文佛所，起神寺廟，來至我所；或於釋迦文佛所，補治故寺，來至我所；或於釋迦文佛所，受八關齋法，來至我所；或於釋迦文佛所，香花供養，來至此者；或復於彼聞佛法，悲泣墮淚，來至我所；或復於釋迦文佛，專意聽法，來至我所；復盡形壽善修梵行，來至我所；或復書讀諷誦，來至我所者；承事供養，來至我所者。』 ^n36

是時，彌勒便說此偈：
增益戒聞德，禪及思惟業；善修於梵行，而來至我所。
勸施發歡心，修行心原本；意無若干想，皆來至我所。
或發平等心，承事於諸佛；飯食與聖眾，皆來至我所。
或誦戒契經，善習與人說；熾然於法本，今來至我所。
釋種善能化，供養諸舍利；承事法供養，今來至我所。
若有書寫經，頒宣於素上；其有供養經，皆來至我所。
繒綵及眾物，供養於神寺；自稱南無佛，皆來至我所。
供養於現在，諸佛過去者；禪定正平等，亦無有增減。
是故於佛法，承事於聖眾；專心事三寶，必至無為處。
阿難當知：彌勒如來在彼眾中當說此偈。 ^n37

爾時，眾中諸天、人民思惟此十想，十一姟人諸塵垢盡，得法眼淨。彌勒如來千歲之中，眾僧無有瑕穢，爾時恆以一偈，以為禁戒：
口意不行惡，身亦無所犯；當除此三行，速脫生死淵。 ^n38

過千歲之後，當有犯戒之人，遂復立戒。
彌勒如來當壽八萬四千歲，般涅槃後，遺法當存八萬四千歲。所以然者，爾時眾生皆是利根。其有善男子、善女人，欲得見彌勒佛，及三會聲聞眾，及鷄頭城，及見蠰佉王，并四大藏珍寶者，欲食自然粳米，并著自然衣裳，身壞命終生天上者，彼善男子、善女人，當勤加精進，無生懈怠，亦當供養諸法師承事，名華、擣香種種供養無令有失。如是，阿難！當作是學！」 ^n39

爾時，阿難及諸大會聞佛所說，歡喜奉行！^n40
