# 三四二

聞如是： ^n1

一時，佛在舍衛國祇樹給孤獨園。 ^n2

爾時，波斯匿王告御車人曰：「汝今辦羽寶之車，吾欲出外遊觀。」 ^n3

是時，彼人受王教敕，卽辦羽寶之車，前白王曰：「已嚴駕羽寶之車，王宜知是時。」 ^n4

波斯匿王將此人便出舍衛城，至彼園觀，觀諸樹木，皆無聲響，亦無人民，寂然空虛。見已，便憶如來說諸法之本。是時，彼人在王後，執扇而扇，〔王曰〕：「此園果樹木皆無聲響，亦無人民，寂然空虛，我今欲請如來、至真、等正覺在此遊化，然不知如來今為所在？我欲往覲。」 ^n5

侍人報曰：「釋種有村名曰鹿堂，如來在彼遊化。」 ^n6

波斯匿王告曰：「此鹿堂去此近遠？」 ^n7

侍人白王：「如來住處去此不遠，計其道里有三由旬。」 ^n8

是時，波斯匿王告曰：「速辦羽寶之車，我今欲見如來。」 ^n9

是時，彼人受王教已，卽辦駕車，前白王曰：「車今已駕，王知是時。」王卽乘車往詣彼村。 ^n10

爾時，眾多比丘輩於露地而經行，是時王下車至眾多比丘所，到已，頭面禮足，在一面住。 ^n11

是時，王白比丘曰：「如來為所在？吾欲見之。」 ^n12

眾多比丘報曰：「世尊在此講堂中住，可往見之，勿以為難。王欲去時，徐舉其足，無令有聲。」
是時，波斯匿王還顧視彼侍人，是時侍人便作是念：王今獨與世尊相見，我應住此。 ^n13

是時，王獨往至世尊所。 ^n14

爾時，世尊以天眼觀見波斯匿王在門外立。是時，世尊卽從座起與王開門。 ^n15

王見世尊，頭面禮足，自稱姓名：「我是波斯匿王。」三自稱號。 ^n16

世尊告曰：「汝今是王，我今釋種出家學道。」 ^n17

時王白佛：「唯願世尊延壽無窮，使天、人得安！」 ^n18

世尊告曰：「使大王當延壽無窮，以法治化，莫以非法。諸有以法治化者，皆生天上善處，正使命終之後，名稱不朽。世人所傳云：『昔有國王以法治化，未曾有枉。』設有人民住此王境界，歎王功德，思憶不忘者，王身在天上，增六事功德。
云何為六？一者天壽，二者天色，三者天樂，四者天神足，五者天豪，六者天光。
是故，大王！當以法治，莫以非法。我今日身中有此功德，應受人恭敬禮拜。」 ^n19

王白佛言：「如來功德應受人禮拜。」 ^n20

世尊告曰：「汝今云何言如來應受人禮拜？」 ^n21

王白佛言：「如來有六功德，應得受人禮拜。
云何為六？ ^n22

如來正法甚為和雅，智者所修行，是謂如來初功德，可事、可敬。 ^n23a

復次，如來聖眾極為和順，法法成就：戒成就、三昧成就、智慧成就、解脫成就、解脫見慧成就。所謂聖眾者四雙八輩，此是如來聖眾，可敬、可貴，世間之大福田，是謂如來第二功德。 ^n23b

復次，如來有四部之眾，所施行法皆習行之，更不重受觸擾如來，是謂如來第三功德。 ^n23c

復次，世尊！我見剎利之姓、婆羅門、居士、沙門，高才蓋世，皆來集論議：『我等當以此論往問如來，設彼沙門瞿曇，不報此論者，則有缺也；設當能報者，我等當稱其善。』
是時，四姓來至世尊所，而問此論，或有默然者。
爾時，世尊與彼說法，彼聞法已，更不復問事，況復欲論！皆師事如來，是謂如來第四功德。 ^n23d

復次，諸六十二見，欺誑世人，不解正法，由此致愚，然如來能除此諸邪見業，修其正見，是謂第五如來功德。 ^n23e

復次，眾生身、口、意行惡，彼若命終，憶如來功德，離三惡趣，得生天上；正使極惡之人，得生天上，是謂第六如來功德。其有眾生見如來者，皆起恭敬之心，而供養之。」 ^n23f

世尊告曰：「善哉！善哉！大王！乃能如來前作師子吼，演如來功德。是故，大王！常當興心向於如來。如是，大王！當作是學！」 ^n24

爾時，世尊與王波斯匿說微妙之法，使令歡喜。是時，大王聞佛說法已，卽從座起，禮世尊足，便退而去。
未久，佛告比丘：「汝等當持此法供養，善諷誦念。所以然者，此波斯匿王之所說也。
汝等亦當與四部眾廣演其義。如是，諸比丘！當作是學！」 ^n25

爾時，諸比丘聞佛所說，歡喜奉行！^n26
