# 畏經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「無母子畏、有母子畏，愚癡無聞凡夫所說，而不能知無母子畏、有母子畏。 ^n2

諸比丘！有三種無母子畏，愚癡無聞凡夫所說。何等為三？ ^n3

諸比丘！有時兵兇亂起，殘害國土，隨流波迸，子失其母，母失其子，是名第一無母子畏，愚癡無聞凡夫所說。 ^n4a

復次，比丘！有時大火卒起，焚燒城邑、聚落，人民馳走，母子相失，是名第二無母子畏，愚癡無聞凡夫所說。 ^n4b

復次，比丘！有時山中大雨，洪水流出，漂沒聚落，人民馳走，母子相失，是名第三無母子畏，愚癡無聞凡夫所說。 ^n4c

然此等畏，是有母子畏，愚癡無聞凡夫說名無母子畏。彼有時兵兇亂起，殘害國土，隨流波迸，母子相失，或時於彼母子相見，是名第一有母子畏，愚癡無聞凡夫說名無母子畏。 ^n5a

復次，大火卒起，焚燒城邑、聚落，人民馳走，母子相失，或復相見，是名第二有母子畏，愚癡無聞凡夫說名無母子畏。 ^n5b

復次，山中大雨，洪水流出，漂沒聚落，此人馳走，母子相失，或尋相見，是名第三有母子畏，愚癡無聞凡夫說名無母子畏。 ^n5c

比丘！有三種無母子畏，是我自覺成三菩提之所記說。何等為三？ ^n6

若比丘！子若老時，無母能語子：汝莫老！我當代汝。其母老時，亦無子語母：〔今〕莫老！我代之老。是名第一無母子畏，我自覺成三菩提之所記說。 ^n7a

復次，比丘！有時子病，母不能語子：今莫病！我當代汝。母病之時，子亦不能語母：莫病！我當代母。是名第二無母子畏，我自覺成三菩提之所記說。 ^n7b

復次，子若死時，無母能語子：今莫死！我今代汝。母若死時，無子能語母：今莫死！我當代母。是名第三無母子畏，我自覺成三菩提之所記說。」 ^n7c

諸比丘白佛：「有道、有跡，修、習、多修習，斷前三種有母子畏，斷後三種無母子畏不？」 ^n8

佛告比丘：「有道、有跡，斷彼三畏。何等為道？何等為跡？修、習、多修習，斷前三種有母子畏，斷後三種無母子畏？ ^n9

謂八聖道分：正見、正志、正語、正業、正命、正方便、正念、正定。」 ^n10

佛說此經已，諸比丘聞佛所說，歡喜奉行。^n11
