# 長者經

如是我聞：一時，佛住婆祇國設首婆羅山鹿野深林中。 ^n1

爾時，有那拘羅長者，百二十歲，年耆根熟，羸劣苦病，而欲覲見世尊及先所宗重知識比丘；來詣佛所，稽首佛足，退坐一面，白佛言：「世尊！我年衰老，羸劣苦病，自力勉勵，覲見世尊及先所宗重知識比丘。唯願世尊為我說法，令我長夜安樂！」 ^n2

爾時，世尊告那拘羅長者：「善哉長者！汝實年老根熟，羸劣苦患，而能自力覲見如來并餘宗重知識比丘。長者！當知於苦患身，常當修學不苦患身。」 ^n3

爾時，世尊為那拘羅長者，示、教、照、喜，默然而住。 ^n4

那拘羅長者聞佛所說，歡喜隨喜，禮佛而去。 ^n5

時尊者舍利弗，去世尊不遠，坐一樹下。 ^n6

那拘羅長者往詣尊者舍利弗所，稽首禮足，退坐一面。 ^n7

時尊者舍利弗問長者言：「汝今諸根和悅，貌色鮮明，於世尊所得聞深法耶？」 ^n8

那拘羅長者白舍利弗：「今日世尊為我說法，示、教、照、喜，以甘露法灌我身心，是故我今諸根和悅、顏貌鮮明。」 ^n9

尊者舍利弗問長者言：「世尊為汝說何等法，示、教、照、喜，甘露潤澤？」 ^n10

那拘羅長者白舍利弗：「我向詣世尊所，白世尊言：我年衰老，羸劣苦患，自力而來，覲見世尊及所宗重知識比丘。佛告我言：善哉長者！汝實衰老，羸劣苦患，而能自力詣我及見先所宗重比丘。汝今於此苦患之身，常當修學不苦患身。世尊為我說如是法，示、教、照、喜，甘露潤澤。」 ^n11

尊者舍利弗問長者言：「汝向何不重問世尊：云何苦患身、苦患心？云何苦患身、不苦患心？」 ^n12

長者答言：「我以是義故，來詣尊者，唯願為我略說法要！」 ^n13

尊者舍利弗語長者言：「善哉長者！汝今諦聽！當為汝說。愚癡無聞凡夫，於色集、色滅、色患、色味、色離不如實知，不如實知故，愛樂於色，言色是我、是我所，而取攝受。彼色若壞，若異，心識隨轉，惱苦生。惱苦生已，恐怖、障閡、顧念、憂苦、結戀。 ^n14

於受、想、行、識，亦復如是。 ^n15

是名身、心苦患。 ^n16

云何身苦患、心不苦患？ ^n17

多聞聖弟子，於色集、色滅、色味、色患、色離如實知，如實知已，不生愛樂，見色是我、是我所。彼色若變、若異，心不隨轉惱苦生；心不隨轉惱苦生已，得不恐怖、障閡、顧念、結戀。 ^n18

受、想、行、識，亦復如是。 ^n19

是名身苦患、心不苦患。」 ^n20

尊者舍利弗說是法時，那拘羅長者得法眼淨。 ^n21

爾時，那拘羅長者見法、得法、知法、入法、度諸狐疑、不由於他、於正法中心得無畏；從座起，整衣服，恭敬合掌，白尊者舍利弗：「我已超、已度。我今歸依佛、法、僧寶，為優婆塞，證知我！我今盡壽歸依三寶。」 ^n22

爾時，那拘羅長者聞尊者舍利弗所說，歡喜隨喜，作禮而去。^n23
