# 青白蓮華喻經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「或有法從身滅，不從口滅；或有法從口滅，不從身滅；或有法不從身口滅，但以慧見滅。 ^n3

云何法從身滅，不從口滅？
比丘者，有不善身行充滿、具足受持著身，諸比丘見已，訶彼比丘：『賢者！不善身行充滿、具足受持，何為著身？賢者！可捨不善身行，修習善身行。』
彼於後時，捨不善身行，修習善身行，是謂法從身滅，不從口滅。 ^n4a

云何法從口滅，不從身滅？
比丘者，不善口行充滿具足受持著口，諸比丘見已，訶彼比丘：『賢者！不善口行充滿、具足受持，何為著口？賢者！可捨不善口行，修習善口行。』
彼於後時，捨不善口行，修習善口行，是謂法從口滅，不從身滅。 ^n4b

云何法不從身口滅，但以慧見滅？
增伺不從身口滅，但以慧見滅。
如是諍訟、恚恨、瞋纏、不語結、慳、嫉、欺誑、諛諂、無慚、無愧，惡欲、惡見，不從身口滅，但以慧見滅。
是謂法不從身口滅，但以慧見滅。 ^n4c

如來或有觀，觀他人心，知此人不如是修身、修戒、修心、修慧，如修身、修戒、修心、修慧，得滅增伺。所以者何？以此人心生惡增伺而住。 ^n5a

如是諍訟、恚恨、瞋纏、不語結、慳、嫉、欺誑、諛諂、無慚、無愧，得滅惡欲、惡見。所以者何？以此人心生惡欲、惡見而住。 ^n5b

知此人如是修身、修戒、修心、修慧，如修身、修戒、修心、修慧，得滅增伺。所以者何？以此人心不生惡增伺而住。 ^n6a

如是諍訟、恚恨、瞋纏、不語結、慳、嫉、欺誑、諛諂、無慚、無愧，得滅惡欲、惡見。所以者何？以此人心不生惡欲、惡見而住。 ^n6b

猶如青蓮華，紅、赤、白蓮花，水生水長，出水上，不著水。
如是，如來世間生、世間長，出世間行，不著世間法。所以者何？如來無所著、等正覺，出一切世間。」 ^n7

爾時，尊者阿難執拂侍佛，於是，尊者阿難叉手向佛，白曰：「世尊！此經當名何？云何受持？」 ^n8

於是，世尊告曰：「阿難！此經名為青白蓮華喻，汝當如是善受持誦！」 ^n9

爾時，世尊告諸比丘：「汝等當共受此青白蓮華喻經，誦習守持。所以者何？此青白蓮華喻經如法有義，是梵行本，致通、致覺，亦致涅槃。若族姓子，剃除鬚髮，著袈裟衣，至信、捨家、無家、學道者，應當受此青白蓮華喻經，善諷誦持。」 ^n10

佛說如是，尊者阿難及諸比丘聞佛所說，歡喜奉行。^n11
