# 難陀經

如是我聞：一時，佛住舍衛國祇樹給孤獨園。 ^n1

爾時，尊者難陀，是佛姨母子，好著好衣染色，擣治光澤，執持好缽，好作嬉戲，調笑而行。 ^n2

時有眾多比丘來詣佛所，稽首佛足，退坐一面，白佛言：「世尊！尊者難陀，是佛姨母子，好著好衣，擣治光澤，執持好缽，好作嬉戲，調笑而行。」 ^n3

爾時，世尊告一比丘：「汝往詣難陀比丘所，語言：難陀！大師語汝。」 ^n4

時彼比丘受世尊教，往語難陀言：「世尊語汝。」 ^n5

難陀聞已，即詣佛所，稽首佛足，退住一面。 ^n6

佛告難陀：「汝實好著好衣，擣治光澤，好作嬉戲，調笑而行不？」 ^n7

難陀白佛：「實爾，世尊！」 ^n8

佛告難陀：「汝佛姨母子，貴姓出家，不應著好衣服，擣令光澤，執持好缽，好作嬉戲，調笑而行。汝應作是念：我是佛姨母子，貴姓出家，應作阿練若，乞食，著糞掃衣，常應讚歎著糞掃衣，常處山澤，不顧五欲。」 ^n9

爾時，難陀受佛教已，修阿蘭若，行乞食，著糞掃衣，亦常讚歎著糞掃衣者，樂處山澤，不顧愛欲。 ^n10

爾時，世尊即說偈言：
難陀何見汝，修習阿蘭若，家家行乞食，身著糞掃衣，樂處於山澤，不顧於五欲！ ^n11

佛說此經已，尊者難陀聞佛所說，歡喜奉行。^n12
