# 何重經

如是我聞：一時，佛住舍衛國祇樹給孤獨園。 ^n1

時有天子，容色絕妙，於後夜時，來詣佛所，稽首佛足，退坐一面。其身光明，遍照祇樹給孤獨園。 ^n2

時彼天子說偈問佛：
何物重於地？何物高於空？
何物疾於風？何物多於草？ ^n3

爾時，世尊說偈答言：
戒德重於地，慢高於虛空，憶念疾於風，思想多於草。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

於是天子聞佛所說，歡喜隨喜，稽首佛足，即沒不現。^n6
