# 一九五

聞如是： ^n1

一時，佛在舍衛國祇樹給孤獨園。 ^n2

爾時，王波斯匿告諸羣臣曰：「汝等催嚴羽寶之車，吾欲往詣世尊所，禮拜問訊。」 ^n3

是時，左右受王教令，尋嚴駕羽寶之車，卽白王曰：「嚴駕已辦，今正是時。」 ^n4

爾時，王波斯匿卽乘寶羽之車，步騎數千，前後圍繞，出舍衛國，至祇洹精舍，往詣世尊所。如諸王法，除去五飾，所謂蓋、天冠、劍、履屣及金拂，捨著一面，至世尊所，頭面禮足，在一面坐。 ^n5

爾時，世尊與說深法，勸樂令喜。 ^n6

是時，王波斯匿聞說法已，白世尊曰：「唯願世尊受我三月請，及比丘僧，莫在餘處。」是時，世尊默然受波斯匿請。 ^n7

時，王波斯匿見世尊默然受請，卽從座起，頭面禮足，便退而去，還至舍衛城，敕諸羣臣曰：「吾欲飯佛及比丘僧三月供養，給所須物：衣被、飯食、牀臥具、病瘦醫藥，汝等亦當發歡喜心。」 ^n8

諸臣對曰：「如是。」 ^n9

時，王波斯匿卽於宮門外，作大講堂，極為殊妙，懸繒幡蓋，作倡妓樂，不可稱計。施諸浴池，辦諸油燈，辦種種飯食，味有百種。是時，王波斯匿卽白：「時到，唯願世尊臨顧此處！」 ^n10

爾時，世尊以見時到，著衣持鉢，將諸比丘僧，前後圍遶，入舍衛城，至彼講堂所。到已，就座而坐，及比丘僧各隨次而坐。 ^n11

是時，王波斯匿將諸宮人，手自行食，供給所須，乃至三月，無所短乏，給與衣被、飯食、牀臥具、病瘦醫藥。見世尊食訖，持種種華散世尊及比丘僧上，更取小座於如來前坐，白世尊曰：「我曾從佛聞以因緣本末：施畜生食者，獲福百倍；與犯戒人食者，獲福千倍；施持戒人食者，獲福萬倍；施斷欲仙人食者，獲福億倍；與向須陀洹食者，獲福不可計。況復成須陀洹乎！況向斯陀含、得斯陀含道！況向阿那含、得阿那含道！況向阿羅漢、得阿羅漢道！況向辟支佛、得辟支佛！況向如來、至真、等正覺！況成佛及比丘僧！其福功德不可稱計。我今所作功德，今日已辦。」 ^n12

世尊告曰：「大王！勿作是語！作福無厭。今日何故說所作已辦？所以然者，生死長遠，不可稱記。 ^n13

過去久遠，有王名曰地主，統領此閻浮里地。彼王有臣名曰善明，少小與王周旋，無所畏難。是時，彼王分閻浮地半與彼臣使治。 ^n14

是時，善明小王自造城郭，東西十二由旬，廣七由旬，土地豐熟，人民眾多。爾時，彼城名曰遠照，善明王主第一夫人名日月光，不長、不短，不肥、不瘦，不白、不黑，顏貌端正，世之希有。口出優鉢華香，身作栴檀香。未經幾日，身便懷妊。彼夫人卽往白王：『我今有娠。』 ^n15

王聞此語，歡喜踊躍，不能自勝！便敕左右，更施設坐具，快樂無比。夫人懷妊日數遂滿，生一男兒。當生之時，閻浮里內晃然金色，顏貌端正，三十二相，身體金色。 ^n16

善明大王見此太子，歡喜踊躍，慶賀無量。便召諸師婆羅門、道士，躬抱太子，便彼瞻相：『我今已生此子，卿等與吾瞻相，便立名字。』 ^n17

時，諸相師受王教令，各共抱瞻，觀察形貌，咸共白王：『聖王！太子端正無雙，諸根不缺，有三十二相。今此王子當有兩趣，若當在家者，便為轉輪聖王，七寶具足。所謂七寶者：輪寶、象寶、馬寶、珠寶、玉女寶、居士寶、典兵寶，是為七。當有千子，勇悍剛強，能卻眾敵，於此四海之內，不加刀仗，自然靡伏。若此王子出家學道者，成無上正覺，名德遠布，彌滿世界。生此王子，當此之日，光明遠照，今字王子名曰燈光。』
時，諸相師已立名字，各退坐而去。 ^n18

時，王竟日抱此太子，未嘗離目。時，王為此王子立三講堂，秋、冬、夏節隨適所宜，宮人婇女充滿宮裏，使吾太子於此遊戲。 ^n19

時，王太子年二十九，以信堅固，出家學道；卽日出家，卽夜成佛。爾時，閻浮里地悉共聞知：『彼王太子出家學道，卽日成佛。』 ^n20

父王清旦聞王太子出家學道，卽夜成佛。時，父王便作是念：昨夜吾聞諸天在空皆共稱善，此必善應，非有惡嚮，我今可往而共相見。 ^n21

時，王將四十億眾，男女圍遶，便詣燈光如來所。到已，頭面禮足，在一面坐；及四十億眾，各共禮足，在一面坐。 ^n22

是時，如來與父王及四十億眾漸說妙論，所謂論者：施論、戒論、生天之論，欲為穢汙，漏不淨行，出家為要，獲清淨報。 ^n23

爾時，如來觀眾生意，心性柔和；諸佛如來常所說法：苦、集、盡、道，盡與彼四十億眾廣說其義，卽於座上，諸塵垢盡，得法眼淨。 ^n24

時，四十億眾白燈光如來曰：『我等意願剃除鬚髮，出家學道。』大王當知：爾時，四十億眾盡得出家學道，卽以其日成阿羅漢。 ^n25

爾時，燈光如來將四十億眾，皆是無著，遊彼國界。國土人民四事供養：衣被、飲食、牀臥具、病瘦醫藥，無所渴乏。 ^n26

是時，地主大王聞子燈光成無上正真、等正覺，將四十億眾，皆是無著，遊彼國界，我今當遣信，往請如來在此遊化；若使來者，充我本願；若不來者，我躬自當往拜跪問訊。卽敕一臣：『汝往至彼問訊如來，持我名字，頭面禮足，興居輕利，遊步康強。云王地主問訊如來，興居輕利，遊步康強。唯願世尊臨顧此土！』 ^n27

爾時，彼人受王教敕便往至彼國界。到已，頭面禮足，在一面立，便作是說：『大王地主禮如來足，問訊禮竟，興居輕利，遊步康強。唯願世尊臨顧彼國！』爾時，世尊默然受彼請。 ^n28

時，燈光如來將諸大眾，以漸人間遊行，與大比丘四十億眾俱。在在處處，靡不恭敬者，衣被、飯食、牀臥具、病瘦醫藥，皆悉貢獻。漸至地主國界時，地主大王聞燈光如來至此國界，在北婆羅園中，將大比丘眾四十億人：『我今可躬自往迎。』 ^n29

時，地主大王復將四十億眾往詣燈光如來所。到已，頭面禮足，在一面坐；及四十億眾禮足已，在一面坐。 ^n30

爾時，燈光如來漸與彼王及四十億眾面說妙論，所謂論者：施論、戒論、生天之論，欲為穢汙，漏不淨行，出家為要，獲清淨報。 ^n31

爾時，如來觀眾生意，心性柔和；諸佛如來常所說法：苦、集、盡、道，盡與彼四十億眾廣說其義，卽於座上，諸塵垢盡，得法眼淨。 ^n32

時，四十億眾白燈光如來曰：『我等意願剃除鬚髮，出家學道。』大王當知：爾時，四十億眾盡得出家學道，卽以其日，成阿羅漢道。 ^n33

時，地主國王卽從座起，頭面禮足，便退而去。 ^n34

時，燈光如來將八十億眾，皆是阿羅漢，遊彼國界。國土人民四事供養：衣被、飲食、牀臥具、病瘦醫藥，事事供給，無所乏短。 ^n35

是時，地主國王復於餘時，將諸羣臣至彼如來所，頭面禮足，在一面坐。是時，燈光如來與彼國王說微妙法。地主大王白如來曰：『唯願世尊盡我形壽受我供養，及比丘僧，當供給衣被、飯食、牀臥具、病瘦醫藥，悉當供給。』爾時，燈光如來默然受彼王請。 ^n36

時，王見佛默然受請，重白世尊：『我今從世尊求願，唯見聽許！』 ^n37

世尊告白：『如來法者，以過此願。』 ^n38

王白世尊：『我今求願者，極為淨妙。』 ^n39

世尊告曰：『所求之願，云何淨妙？』 ^n40

王白世尊：『如我意中，今日眾僧在一器食，明日復用餘器食；今日眾僧著一種服，明日復更易服；今日眾僧坐一種座，明日復更坐餘座；今日使人與眾僧使，明日復更易使人。我所求願者，正謂此耳！』 ^n41

燈光如來告曰：『隨汝所願，今正是時。』 ^n42

時，地主大王歡喜踊躍，不能自勝，卽從座起，頭面禮足，便退而去，還至宮中。到已，告諸羣臣：『我今意欲盡其形壽供養燈光如來、至真、等正覺及比丘眾衣被、飯食、牀臥具、病瘦醫藥，汝等亦當勸發佐吾供辦。』
諸臣對曰：『如大王教！』
去城不遠一由旬內，造立堂舍，彫文刻鏤，五色玄黃，懸繒幡蓋，作倡伎樂，香汁灑地，修治浴池，辦具燈明及甘饌、飲食、施設坐具。便白：『時到，今正是時，願尊屈顧！』 ^n43

時，燈光如來已知時至，著衣持鉢，將比丘眾，前後圍遶，便往至講堂所，各各就座而坐。 ^n44

時，地主大王見佛、比丘僧坐訖，將宮人婇女及諸大臣，手自斟酌，行種種飲食，味各百種。
大王當知：爾時，地主國王〔於］七萬歲中，供養燈光如來及八十億眾諸阿羅漢，未曾懈廢。 ^n45

時，彼如來教化周訖，便於無餘涅槃界而般涅槃。 ^n46

時，地主大王以若干百種香花供養，於四衢道路，起四廟寺，各用七寶金、銀、琉璃、水精，懸繒繙蓋，及八十億眾各各以漸於無餘涅槃界而般涅槃。 ^n47

爾時，大王取八十億眾，收其舍利，各各興起神寺，皆懸繒幡蓋，香華供養。
大王當知：爾時，地主大王復供養燈光如來寺及八十億羅漢寺。
復經七萬歲，隨時供養，然燈、散華，懸繒幡蓋。
大王當知：燈光如來遺法滅盡，然後彼王方取滅度。 ^n48

爾時，地主大王者豈是異人乎？莫作是觀。所以然者，爾時地主大王者，卽我身是。我於爾時，七萬歲中，以衣被、飯食、牀臥具、病瘦醫藥，供養彼佛，令不減少。般涅槃後，復於七萬歲中供養形像舍利，燒香、然燈，懸繒幡蓋，無所渴乏。我於爾時，以此功德，求在生死獲此福祐，不求解脫。 ^n49

大王當知：爾時所有福德，今有遺餘耶？莫作是觀！如我今日觀彼福祐，無有毫釐如毛髮許。所以然者，生死長遠，不可稱記。於中悉食福盡，無有毫釐許在。 ^n50

是故，大王！莫作是說言：『我所作福祐，今日已辦。』
大王！當作是說：『我今身、口、意所作眾行，盡求解脫；不求在生死食其福業，便於長夜安隱無量。』」 ^n51

爾時，王波斯匿便懷恐懼，衣毛皆豎，悲泣交集；以手抆淚，頭面禮世尊足，自陳過狀：「如愚、如騃，無所覺知，唯願世尊受我悔過！今五體投地，改已往之失，更不造此言教。唯願世尊受我悔過！」如是再三。 ^n52

世尊告曰：「善哉！善哉！大王！今於如來前悔其非法，改往修來，我今受汝悔過，更莫復造。」 ^n53

爾時，於大眾中有一比丘尼，名迦旃延，卽從座起，頭面禮足，白世尊曰：「今世尊所說，甚為微妙。又世尊告波斯匿王作是語：『大王當知：身、口、意所作眾行，盡求解脫，莫求在生死食其福業，更於長夜獲安隱無量。』所以然者，我自憶三十一劫，有式詰如來、至真、等正覺，出現於世，明行成為、善逝、世間解、無上士、道法御、天人師，號佛、眾祐，遊在野馬世界。爾時，彼佛到時著衣持鉢，入野馬城乞食。 ^n54

是時，城內有一使人，名曰純黑。時，彼使人見如來執鉢入城乞食。見已，便作是念：今如來入城必須飲食。卽入家出食施與如來，興發此願：『持此功德，莫墮三惡趣中；使我當來之世，亦當值如此聖尊；亦當使彼聖尊為我說法，時得解脫。』 ^n55a

世尊幷波斯匿王咸共知之！當爾時，純黑使人者豈異人乎？莫作是觀，所以然者，爾時純黑使人者，卽我身是。我於爾時，飯式詰如來作此誓願：『使將來之世，值如此聖尊與我說法，時得解脫。』我於三十一劫不墮三惡趣中，生天、人中，最後今日受此身分，遭值聖尊得出家學道，盡諸有漏，成阿羅漢。 ^n55b

若世尊所說極為微妙，語波斯匿王：『身、口、意所作眾行，盡求解脫，莫在生死食此福業。』我若見比丘、比丘尼、優婆塞、優婆斯，歡喜心意向如來者，我便生此念：此諸賢士，用意猶不愛敬供奉如來。設我見四部之眾，卽往告曰：『汝等諸賢！為須何物？衣鉢耶？尼師檀耶？針筒耶？澡罐耶？及餘沙門什物，我盡當供給。』
我已許之，便在處處乞求，若我得者是其大幸；若使不得，便往至鬱單越、瞿耶尼、弗于逮，求索來與。所以然者，皆由此四部之眾得涅槃道。」 ^n55c

爾時，世尊觀察迦旃延比丘尼心，便告諸比丘：「汝等頗見如此之比信心解脫，如迦旃延比丘尼乎？」 ^n56

諸比丘對曰：「不見也，世尊！」 ^n57

世尊告曰：「我聲聞中第一比丘尼，得信解脫者，所謂迦旃延比丘尼是也。」 ^n58

爾時，迦旃延比丘尼及波斯匿王、四部之眾聞佛所說，歡喜奉行！^n59
