# 寂滅經

如是我聞：一時，佛住舍衛國祇樹給孤獨園。 ^n1

爾時，尊者舍利弗、尊者大目揵連、尊者阿難，在王舍城迦蘭陀竹園，於一房共住。 ^n2

時尊者舍利弗，於後夜時，告尊者目揵連：「奇哉！尊者目揵連！汝於今夜住〔寂滅正受，我都〕不聞汝喘息之聲。」 ^n3

尊者目揵連言：「此非寂滅正受，麤正受住耳。尊者舍利弗！我於今夜，與世尊共語。」 ^n4

尊者舍利弗言：「目揵連！世尊住舍衛國祇樹給孤獨園，去此極遠，云何共語？汝今在竹園，云何共語？汝以神通力至世尊所，為是世尊神通力來至汝所？」 ^n5

尊者目揵連語尊者舍利弗：「我不以神通力詣世尊所，世尊不以神通力來至我所，然我於舍衛國王舍城中聞。世尊及我俱得天眼、天耳故，我能問世尊，所謂慇懃精進，云何名為慇懃精進？世尊答我言：目揵連！若此比丘，晝則經行、若坐，以不障礙法自淨其心；初夜若坐、經行，以不障礙法自淨其心；於中夜時，出房外洗足，還入房右脅而臥，足足相累，係念明相，正念、正知，作起思惟；於後夜時，徐覺、徐起，若坐亦經行，以不障礙法自淨其心。目揵連！是名比丘慇懃精進。」 ^n6

尊者舍利弗語尊者目揵連言：「汝大目揵連，真為大神通力，大功德力，安坐而坐。我亦大力，得與汝俱。 ^n7a

目揵連！譬如大山，有人持一小石，投之大山，色味悉同。 ^n7b

我亦如是，得與尊者大力、大德，同座而坐。 ^n7c

譬如世間鮮淨好物，人皆頂戴。 ^n7d

如是尊者目揵連！大德、大力，諸梵行者皆應頂戴。諸有得遇尊者目揵連，交遊往來，恭敬供養者，大得善利。〔我〕今亦得與尊者大目揵連，交遊往來，亦得善利。」 ^n7e

時尊者大目揵連語尊者舍利弗：「我今得與大智、大德尊者舍利弗，同座而坐。 ^n8a

如以小石投之大山，得同其色。 ^n8b

我亦如是，得與尊者大智舍利弗，同座而坐，為第二伴。」 ^n8c

時二正士共論議已，各從座起而去。^n9
