# 四○六

聞如是： ^n1

一時，佛在舍衛國祇樹給孤獨園。 ^n2

爾時，尊者舍利弗清旦從靜室起至世尊所，頭面禮足，在一面坐。 ^n3

爾時，佛告舍利弗曰：「汝今諸根清淨，顏貌與人有異，汝今遊何三昧？」 ^n4

舍利弗白佛言：「唯然，世尊！我恆遊空三昧。」 ^n5

佛告舍利弗言：「善哉！善哉！舍利弗！乃能遊於空三昧。所以然者，諸虛空三昧者最為第一！其有比丘遊虛空三昧，計無吾我、人、壽命，亦不見有眾生；亦復不見諸行本末；已不見，亦不造行本；已無行，更不受有；已無受有，不復受苦樂之報。 ^n6

舍利弗當知！我昔未成佛道，坐樹王下，便作是念：此眾生類為不剋獲何法，流轉生死不得解脫？
時，我復作是念：無有空三昧者，便流浪生死，不得至究竟解脫。有此空三昧，但眾生未剋，使眾生起想著之念，已起世間之想，便受生死之分。
若得是空三昧，亦無所願，便得無願三昧；以得無願三昧，不求死此生彼，都無想念時，彼行者復有無想三昧可得娛樂。
此眾生類皆由不得三三昧故，流浪生死。
觀察諸法已，便得空三昧，已得空三昧，便成阿耨多羅三藐三菩提。 ^n7

當我爾時，以得空三昧，七日七夜觀視道樹，目未曾眴。
舍利弗！以此方便，知空三昧者，於諸三昧最為第一三昧；王三昧者，空三昧是也！
是故，舍利弗！當求方便，辦空三昧。如是，舍利弗！當作是學！」 ^n8

爾時，舍利弗聞佛所說，歡喜奉行！^n9
