# 優婆塞經

如是我聞：一時，佛住迦毗羅衛國尼拘律園中。 ^n1

時有釋種，名摩訶男，來詣佛所，稽首佛足，退坐一面，白佛言：「世尊！云何名為優婆塞？」 ^n2

佛告摩訶男：「在家清白，修習淨住，男相成就。作是說言：我今盡壽歸佛、歸法、歸比丘僧，為優婆塞，證知我！是名優婆塞。」 ^n3

摩訶男白佛言：「世尊！云何名為優婆塞信具足？」 ^n4a

佛告摩訶男：「優婆塞者，於如來所，正信為本，堅固難動，諸沙門、婆羅門，諸天魔、梵，及餘世間所不能壞。摩訶男！是名優婆塞信具足。」 ^n4b

摩訶男白佛言：「世尊！云何名優婆塞戒具足。」 ^n5a

佛告摩訶男：「優婆塞離殺生、不與取、邪婬、妄語、飲酒，不樂作。摩訶男！是名優婆塞戒具足。」 ^n5b

摩訶男白佛言：「世尊！云何名優婆塞聞具足？」 ^n6a

佛告摩訶男：「優婆塞聞具足者，聞則能持，聞則積集。若佛所說，初、中、後善，善義、善味，純一滿淨，梵行清白，悉能受持。摩訶男！是名優婆塞聞具足。」 ^n6b

摩訶男白佛言：「世尊！云何名優婆塞捨具足？」 ^n7a

佛告摩訶男：「優婆塞捨具足者，為慳垢所纏者，心離慳垢，住於非家，修解脫施、勤施、常施、樂捨財物、平等布施。摩訶男！是名優婆塞捨具足。」 ^n7b

摩訶男白佛言：「世尊！云何名優婆塞智慧具足？」 ^n8a

佛告摩訶男：「優婆塞智慧具足者，謂此苦如實知、此苦集如實知、此苦滅如實知、此苦滅道跡如實知。摩訶男！是名優婆塞〔智慧〕具足。」 ^n8b

爾時，釋氏摩訶男聞佛所說，歡喜隨喜，從坐起，作禮而去。^n9
