# 二七三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「過去久遠，三十三天釋提桓因將諸玉女，詣難檀槃那園遊。 ^n3

是時，有一天人便說此偈：
不見難檀園，則不知有樂；諸天之所居，無有過是者。 ^n4

是時，更有天語彼天言：『汝今無智不能分別正理，憂苦之物，反言是樂；無牢之物，而言是牢；無常之物，反言是常；不堅要之物，復言堅要。所以然者，汝竟不聞如來說偈乎？
一切行無常，生者必有死；不生必不死，此滅最為樂。
彼有此義，又有此偈，云何方言此處最為樂耶？
汝今當知：如來亦說有四流法，若一切眾生沒在此流者，終不得道。云何為四？所謂欲流、有流、見流、無明流。 ^n5

云何名為欲流？所謂五欲是也。云何為五？所謂若眼見色起眼識想；若耳聞聲起識想；若鼻嗅香起識想；若舌知味起識想；若身知細滑起識想，是謂名為欲流。 ^n6a

云何名為有流？所謂有者，三有是也。云何為三？所謂欲有、色有、無色有，是謂名為有流也。 ^n6b

云何名為見流？所謂見流者；世有常、無常；世有邊見、無邊見；彼身彼命、非身非命；有如來死無如來死，若有如來死若無如來死，亦非有如來死亦非無如來死，是謂名為見流。 ^n6c

彼云何無明流？所謂無明者，無知、無信、無見，心意貪欲恆有希望，及其五蓋：貪欲蓋、瞋恚蓋、睡眠蓋、調戲蓋、疑蓋。若復不知苦、不知集、不知盡、不知道，是謂名為無明流。
天子當知：如來說此四流，若有人沒在此者，亦不能得道。』 ^n6d

是時，彼天聞此語已，猶如力士屈伸臂頃，從三十三天沒，來至我所，頭面禮足，在一面立。 ^n7

爾時，彼天而白我言：『善哉！世尊！快說此語！如來乃說四流。若凡夫之人不聞此四流者，則不獲四樂。
云何為四？所謂休息樂、正覺樂、沙門樂、涅槃樂。
若凡夫之人不知此四流者，不獲此四樂。』
作是語已，我復告曰：『如是，天子！如汝所言，若不覺此四流，則不覺此四樂。』 ^n8

我時與彼天人漸漸共論，所謂論者：施論、戒論、生天之論，欲不淨想，漏為大患，出要為樂。 ^n9

爾時，天人以發歡喜之心；是時，我便廣演說四流之法，及說四樂。爾時，彼天專心一意，思惟此法已，諸塵垢盡，得法眼淨。 ^n10

我今亦說此四法、四樂，便得四諦之法。如是，諸比丘！當作是學！」 ^n11

爾時，諸比丘聞佛所說，歡喜奉行！^n12
