# 邪見正見經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「向邪者，違於法，不樂於法；向正者，樂於法，不違於法。 ^n2

何等為向邪者，違於法，不樂於法？ ^n3a

若邪見人，身業如所見，口業如所見，若思、若欲、若願、若為，彼皆隨順，一切得不愛果，不念、不可意果。
所以者何？惡見謂邪見，邪見者起邪志、邪語、邪業、邪命、邪方便、邪念、邪定。 ^n3b

譬如苦果種著地中，隨時溉灌，彼得地味、水味、火味、風味，一切悉苦。
所以者何？以種苦故。 ^n3c

如是邪見人，身業如所見，口業如所見，若思、若欲、若願、若為，悉皆隨順，彼一切得不愛、不念、不可意果。
所以者何？惡見者謂邪見，邪見者能起邪志乃至邪定，是名向邪者，違於法，不樂於法。 ^n3d

何等為向正者，樂於法，不違於法？ ^n4a

若正見人，身業如所見，口業如所見，若思、若欲、〔若願〕、若為，悉皆隨順，彼一切得可愛、可念、可意果。
所以者何？善見謂正見，正見者能起正志乃至正定。 ^n4b

譬如甘蔗、稻、麥、蒲桃種著地中，隨時溉灌，彼得地味、水味、火味、風味，彼一切味悉甜美。
所以者何？以種子甜故。 ^n4c

如是正見人，身業如所見，口業如所見，若思、若欲、若願、若為，悉皆隨順，彼一切得可愛、可念、可意果。
所以者何？善見者謂正見，正見者能起正志乃至正定，是名向正者，樂於法，不違於法。」 ^n4d

佛說此經已，諸比丘聞佛所說，歡喜奉行。 ^n5

世間、出世間，亦如是說，如上三經，亦皆說偈言：
鄙法不應近，放逸不應行，不應習邪見，增長於世間。
假使有世間，正見增上者，雖復百千生，終不墮惡趣。 ^n6

佛說此經已，諸比丘聞佛所說，歡喜奉行。^n7
