# 婆句梵經

如是我聞：一時，佛住王舍城迦蘭陀竹園。 ^n1

時有婆句梵天，住梵天上，起如是惡邪見言：此處常恆非變易法，純一出離之處。 ^n2

爾時，世尊知婆句梵天心念已，入於三昧，如其正受，於王舍城沒，住梵天上。 ^n3

婆句梵天遙見世尊而說偈言：
梵天七十二，造作諸福樂，自在而常住，生老死已過。我於諸明論，修習已究竟，彼諸天眾等，唯謂我長存。 ^n4

爾時，世尊說偈答言：
此則極短壽，非是長存者，而婆句梵天，自謂為長壽。尼羅浮多獄，其壽百千數，我悉憶念知，汝自謂長存。 ^n5

婆句梵天復說偈言：
佛世尊所見，其劫數無邊，生老死憂悲，皆悉已過去。唯願說知我，過去曾所更，受持何戒業，而得生於此。 ^n6

爾時，世尊說偈答言：
過去久遠劫，於大曠野中，有諸大眾行，多賢聖梵行，飢乏無資糧，汝救之令度，慈救心相續，經劫而不失；是則汝過去，所受持功德，我悉憶念知，久近如眠覺。過去有村邑，為賊所抄掠，汝時悉皆救，令其得解脫；是則過去世，所受持福業，我憶此因緣，久近如眠覺。過去有人眾，乘船恆水中，惡龍持彼船，欲盡害其命，汝時以神力，救令得解脫；是則汝過去，所受持福業，我憶是因緣，久近如眠覺。 ^n7

婆句梵天復說偈言：
決定悉知我，古今壽命事，亦知餘一切，是則為正覺。是故所受身，金光炎普照，其身住於此，光明遍世間。 ^n8

爾時，世尊為婆句梵天種種說法，示、教、照、喜已，如其正受，從梵天沒，還王舍城。^n9
