# 手成浴池經

如是我聞：一時，佛住舍衛國祇樹給孤獨園。 ^n1

爾時，尊者大目揵連，尊者阿那律，住舍衛國手成浴池側。 ^n2

尊者舍利弗詣尊者阿那律所，共相問訊，慰勞已，於一面坐。 ^n3

尊者舍利弗語尊者阿那律言：「奇哉阿那律！有大德神力，於何功德修、習、多修習而能〔致〕此？」 ^n4

尊者阿那律語尊者舍利弗言：「於四念處修、習、多修習，成此大德神力。何等為四念處？ ^n5

內身身觀念處，精勤方便，正念、正知，調伏世間貪憂。 ^n6a

如是外身、內外身；內受、外受、內外受；內心、外心、內外心；內法、外法、內外法觀念處，精勤方便，正念、正知，如是調伏世間貪憂。 ^n6b

尊者舍利弗！是名四念處修、習、多修習，成此大德神力。 ^n7

尊者舍利弗！我於四念處善修習故，於小千世界，少作方便，能遍觀察。 ^n8

如明目士夫，於樓觀上，觀下平地種種之物。 ^n9

我少作方便，觀察小千世界，亦復如是。 ^n10

如是我於四念處，修、習、多修習，成此大德神力。」 ^n11

時二正士共論議已，各從座起而去。^n12
