# 生經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「常當修習方便禪思，內寂其心。
所以者何？修習方便禪思，內寂其心已，如實觀察。 ^n2

云何如實觀察？如實觀察此色，此色集、此色滅。此受、想、行、識，此識集、此識滅。 ^n3

云何色集？云何受、想、行、識集？ ^n4a

比丘！愚癡無聞凡夫，不如實觀察色集、〔色滅〕、色味、色患、色離故、〔樂著〕彼色，讚歎、愛著，於未來世色復生。 ^n4b

受、想、行，識，亦如是廣說。 ^n4c

彼色生，受、想、行、識生已，不解脫於色，不解脫於受、想、行、識，我說彼不解脫生老病死、憂悲惱苦純大苦聚。 ^n4d

是名色集，受、想、行、識集。 ^n4e

云何色滅？受、想、行、識滅？ ^n5a

多聞聖弟子，如實觀察色集、色滅、色味、色患、色離，〔如實知〕故，不樂於色、不讚歎色、不樂著色，亦不生未來色。 ^n5b

受、想、行、識，亦如是廣說。 ^n5c

色不生，受、想、行、識不生故，於色得解脫，於受、想、行、識得解脫，我說彼解脫生老病死、〔憂悲惱苦純大苦聚〕。 ^n5d

是名色滅，受、想、行、識滅。 ^n5e

是故，比丘！常當修習方便禪思，內寂其心，精勤方便，如實觀察。」 ^n6

佛說此經已，諸比丘聞佛所說，歡喜奉行。 ^n7

如觀察，如是乃至作證，十二經亦應廣說。^n8
