# 三九六

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，羅閱城中有一比丘，身遇疾病，至為困悴，臥大小便，不能自起止，亦無比丘往瞻視者，晝夜稱佛名號：「云何世尊獨不見愍？」 ^n3

是時，如來以天耳聞彼比丘稱怨，喚呼投歸如來。 ^n4

爾時，世尊告諸比丘：「吾與汝等，悉案行諸房，觀諸住處。」
諸比丘對曰：「如是，世尊！」
是時，世尊與比丘僧前後圍繞，諸房間案行。 ^n5

爾時，病比丘遙見世尊來，即欲從座起而不能自轉搖。 ^n6

是時，如來到彼比丘所，而告之曰：「止！止！比丘！勿自動轉。吾自有坐具，足得坐耳！」 ^n7

是時，毗沙門天王知如來心中所念，從野馬世界沒，來至佛所，頭面禮足，在一面立。
是時，釋提桓因知如來心中所念，卽來至佛所。
梵天王亦復知如來心中所念，從梵天沒，來至佛所，頭面禮足，在一面坐。
時，四天王知如來心中所念，來至佛所，頭面禮足，在一面立。 ^n8

是時，佛告病比丘曰：「汝今患苦有損不至增乎？」 ^n9

比丘對曰：「弟子患苦遂增不損，極為少賴。」 ^n10

佛告比丘：「瞻病人今為所在？何人來相瞻視？」
比丘白佛言：「今遇此病無人相瞻視也。」 ^n11

佛告比丘：「汝昔日未病之時，頗往問訊病人乎？」
比丘白佛言：「不往問訊諸病人。」 ^n12

佛告比丘：「汝今無有善利於正法中，所以然者，皆由不往瞻視病故也。汝今，比丘！勿懷恐懼，當躬供養，令不有乏。如我今日天上、人中獨步無侶，亦能瞻視一切病人，無救護者與作救護，盲者與作眼目，救諸疾人。」
是時，世尊自除不淨，更與敷坐具。 ^n13

是時，毗沙門天王及釋提桓因白佛言：「我等自當瞻此病比丘，如來勿復執勞。」 ^n14

佛告諸天曰：「汝等且止，如來自當知時。如我自憶昔日未成佛道，修菩薩行，由一鴿故，自投命根，何況今日已成佛道，當捨此比丘乎？終無此處！又釋提桓因先不瞻此病比丘，毗沙門天王護世之主亦不相瞻視。」
是時，釋提桓因及毗沙門天王皆默然不對。 ^n15

爾時，如來手執掃篲除去汙泥，更施設坐具，復與浣衣裳，三法視之，扶病比丘令坐，淨水沐浴，有諸天在上，以香水灌之。
是時，世尊沐浴比丘已，還坐牀上，手自授食。 ^n16

爾時，世尊見比丘食訖，除去鉢器，告彼比丘曰：「汝今當捨三世之病。所以然者，比丘當知：生有處胎之厄，因生有老。夫為老者，形羸氣竭；因老有病。夫為病者，坐臥呻吟，四百四病一時俱臻；因病有死。夫為死者，形神分離，往趣善惡。設罪多者，當入地獄，刀山、劍樹，火車、爐炭、吞飲融銅；或為畜生，為人所使，食以芻草，受苦無量；復於不可稱計無數劫中，作餓鬼形，身長數十由旬，咽細如針，復以融銅而灌其口，經歷無數劫中得作人身，搒笞拷掠，不可稱計。復於無數劫中得生天上，亦經恩愛合會，又遇恩愛別離，欲無厭足；得賢聖道，爾乃離苦。 ^n17

今有九種之人，離於苦患。
云何為九？所謂向阿羅漢、得阿羅漢、向阿那含、得阿那含、向斯陀含、得斯陀含、向須陀洹、得須陀洹、種性人為九。
是謂，比丘！如來出現世間，甚為難值，人身難得，生正國中，亦復難遭，與善知識相遇，亦復如是。聞說法言，亦不可遇，法法相生，時時乃有。
比丘當知：如來今日現在世間，得聞正法，諸根不缺，堪任聞其正法，今不殷勤，後悔無及。此是我之教誡。」 ^n18

爾時，彼比丘聞如來教已，熟視尊顏，卽於座上得三明，漏盡意解。 ^n19

佛告比丘：「汝已解病之原本乎？」 ^n20

比丘白佛：「我已解病之原本，去離此生、老、病、死。皆是如來神力所加，以四等之心，覆護一切，無量無限不可稱計，身、口、意淨。」 ^n21

是時，世尊具足說法已，卽從座起而去。
爾時，世尊告阿難曰：「汝今速打揵椎，諸有比丘在羅閱城者，盡集普會講堂。」 ^n22

是時，阿難從佛受教，卽集諸比丘在普會講堂。前白佛言：「比丘已集，唯願世尊宜知是時！」 ^n23

爾時，世尊往至講堂所，就座而坐。
爾時，世尊告諸比丘：「汝等學道為畏國王、盜賊而出家乎？比丘！信堅固修無上梵行，欲得捨生、老、病、死、憂、悲、苦、惱，亦欲離十二牽連。」 ^n24

諸比丘對曰：「如是，世尊！」 ^n25

佛告諸比丘：「汝等所以出家者，共一師、同一水乳；然各各不相瞻視。自今已往，當展轉相瞻視。設病比丘無弟子者，當於眾中差次使看病人。所以然者，離此已，更不見所為之處，福勝視病之人者；其瞻病者瞻我無異。」 ^n26

爾時，世尊便說斯偈：
設有供養我，及過去諸佛；施我之福德，瞻病而無異。 ^n27

爾時，世尊說此教已，告阿難曰：「自今已後諸比丘各各當相瞻視；若復比丘知而不為者，當案法律。此是我之教誡！」 ^n28

爾時，諸比丘聞佛所說，歡喜奉行！^n29
