# 枯樹經

如是我聞：一時，佛住王舍城迦蘭陀竹園。 ^n1

尊者舍利弗在耆闍崛山中。 ^n2

爾時，尊者舍利弗，晨朝著衣持缽，出耆闍崛山，入王舍城乞食。於路邊見一大枯樹，即於樹下敷座具，斂身正坐，語諸比丘：「若有比丘修習禪思，得神通力，心得自在，欲令此枯樹成地，即時為地。
所以者何？ ^n3a

謂此枯樹中有地界，是故，比丘！得神通力，心作地解，即成地不異。 ^n3b

若有比丘得神通力，自在如意，欲令此樹為水、火、風、金、銀等物，悉皆成就不異。
所以者何？ ^n4a

謂此枯樹有水界故。是故，比丘！禪思，得神通力，自在如意，欲令枯樹成金，即時成金不異；及餘種種諸物，悉成不異。
所以者何？ ^n4b

以彼枯樹有種種界故。是故，比丘！禪思，得神通力，自在如意，為種種物，悉成不異。 ^n4c

比丘！當知比丘禪思，神通境界不可思議。是故，比丘！當勤禪思，學諸神通。」 ^n5

舍利弗說是經已，諸比丘聞其所說，歡喜奉行。^n6
