# 羅漢經

如是我聞：一時，佛在舍衛國祇樹給孤獨園。 ^n1

時有天子，容色絕妙，於後夜時，來詣佛所，稽首佛足。身諸光明，遍照祇樹給孤獨園。 ^n2

時彼天子說偈問佛：
若羅漢比丘，自所作已作，一切諸漏盡，持此後邊身，記說言有我，及說我所不？ ^n3

爾時，世尊即說偈答：
若羅漢比丘，自所作已作，一切諸漏盡，持此後邊身，正復說有我，我所亦無咎。 ^n4

時彼天子復說偈言：
若羅漢比丘，自所作已作，一切漏已盡，持此最後身，心依於我慢，而說言有我，及說於我所，有如是說不？ ^n5

爾時，世尊說偈答言：
已離於我慢，無復我慢心，超越我我所，我說為漏盡。於彼我我所，心已永不著，善解世名字，平等假名說。 ^n6

時彼天子復說偈言：
久見婆羅門，逮得般涅槃，一切怖已過，永超世恩愛。 ^n7

時彼天子問佛所說，歡喜隨喜，稽首佛足，即沒不現。^n8
