# 九八

聞如是： ^n1

一時，佛在羅閱城耆闍崛山中，與大比丘五百人俱。 ^n2

爾時，釋提桓因日時已過，向暮便往至世尊所，頭面禮足在一面坐。 ^n3

爾時，釋提桓因卽以偈頌問如來義：
能說能宣布，渡流成無漏；以渡生死淵，今問瞿曇義。
我觀此眾生，所作福祐業；造行若干種，施誰福最尊？
尊今靈鷲山，唯願演此義，知釋意所趣，亦為施者宣。 ^n4

爾時，世尊以偈答曰：
四趣造福無，四果具足成；諸學得跡人，宜信奉其法。
無欲亦無恚，愚盡成無漏；盡度一切淵，施彼成大果。
諸此眾生類，所作福德業；造行若干種，施僧獲福多。
此眾度無量，猶海出珍寶；聖眾亦如是，演慧光明法。
拘翼彼善處，能施眾僧者；獲福不可計，最勝之所說。 ^n5

爾時，釋提桓因聞佛所說已，卽禮佛足，便於彼退而去。 ^n6

爾時，釋提桓因聞佛所說，歡喜奉行！^n7
