# 迦摩經

如是我聞：一時，佛住波羅利弗妒路國。 ^n1

尊者阿難，及尊者迦摩，亦在波羅利弗妒路雞林精舍。 ^n2

時尊者迦摩詣尊者阿難所，共相問訊，慰勞已，於一面坐，語尊者阿難：「奇哉！尊者阿難！有眼、有色，有耳、有聲，有鼻、有香，有舌、有味，有身、有觸，有意、有法，而有比丘有是等法，能不覺知。云何尊者阿難？彼比丘為有想不覺知，為無想故不覺知？」 ^n3

尊者阿難語迦摩比丘言：「有想者亦不覺知，況復無想！」 ^n4

復問：「尊者阿難！何等為有想，於有而不覺知？」 ^n5

尊者阿難語迦摩比丘言：「若比丘離欲惡不善法，有覺、有觀，離生喜樂，初禪具足住，如是有想比丘，有法而不覺知。如是第二，第三，第四禪，空入處，識入處，無所有入處具足住，如是有想比丘，有法而不覺知。云何〔無想，於有法而不覺知〕？如是比丘一切想不憶念，無想心三昧，身作證具足住，是名比丘無想，於有法而不覺知。」 ^n6

尊者迦摩比丘復問尊者阿難：「若比丘無想心三昧，不踊、不沒，解脫已住，住已解脫，世尊說此是何果、何功德？」 ^n7

尊者阿難語迦摩比丘言：「若比丘無想心三昧不踊、不沒，解脫已住，住已解脫，世尊說此是智果、智功德。」 ^n8

時二正士共論議已，歡喜隨喜，各從座起去。^n9
