# 四四○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我恆一坐而食，身體輕便，氣力強盛。汝等比丘！亦當一食，身體輕便，氣力強盛，得修梵行。」 ^n3

爾時，跋提婆羅白世尊言：「我不堪任而一食。所以然者，氣力弱劣。」 ^n4

佛告之曰：「若汝至檀越家，一分食之，一分持還家。」 ^n5

跋提婆羅白佛言：「我亦不堪行此法。」 ^n6

世尊告曰：「聽汝壞齋，通日而食。」 ^n7

跋提婆羅白佛言：「我亦不堪任施行此法。」
爾時，世尊默然不報。 ^n8

爾時，迦留陀夷向暮日入，著衣持鉢，入城乞食。
爾時極為闇冥，時優陀夷漸漸至長者家，又彼長者婦懷妊，聞沙門在外乞食，卽自持飯出惠施之。然優陀夷顏色極黑，又彼時天欲降雨，處處抴電。 ^n9

爾時，長者婦出門見沙門顏色極黑，卽時驚怖乃呼：「是鬼！」自便稱喚：「咄哉！見鬼！」卽時傷胎兒，尋命終。 ^n10

是時，迦留陀夷尋還精舍，愁憂不歡，坐自思惟，悔無所及。 ^n11

爾時，舍衛城中有如此之惡聲：「沙門釋種子咒墮他子。」
其中男女各相謂言：「今諸沙門，行無節度，食不知時，如在家白衣，有何等異？」 ^n12

爾時，眾多比丘聞諸人民各論此理：「沙門釋種子不知節度，行來無忌。」
其中，持戒比丘戒完具者，亦自怨責：「實非我等之宜，食無禁限，行無時節，實是我等之非也。」
各共相將至佛所，頭面禮足，以此因緣，具白世尊。 ^n13

爾時，佛告一比丘：「汝往喚迦留陀夷使來。」 ^n14

是時，彼比丘受佛教已，卽往喚優陀夷。
時，優陀夷聞佛見呼，卽來至世尊所，頭面禮足，在一面坐。 ^n15

爾時，世尊問優陀夷曰：「汝審昨日暮入城乞食，至長者家，使長者婦胎墮乎？」 ^n16

優陀夷白佛言：「唯然，世尊！」 ^n17

佛告優陀夷：「汝何故不別時節，又復欲雨而入城乞食？此非汝宜，然是族姓子出家學道而貪著於食。」 ^n18

爾時優陀夷卽從座起，白世尊言：「自今之後，不敢復犯，唯願世尊聽受懺悔！」 ^n19

爾時，世尊告阿難曰：「速打揵稚，集諸比丘在普會講堂。」
阿難受佛教已，卽集諸比丘集在講堂，前白佛言：「諸比丘已集。世尊！宜知是時。」 ^n20

爾時，世尊即往講堂，在中央坐，告諸比丘：「過去久遠諸佛世尊皆一坐而食，諸聲聞等亦一坐而食，正使將來諸佛及弟子眾，亦當一坐而食。所以然者，此是行道之要法，應當一坐而食。若能一坐而食，身體輕便，心得開解；心已得解，得諸善根；已得善根，便得三昧；已得三昧，如實而知之。云何如實而知之？所謂苦諦如實而知之；苦集諦如實而知之；苦盡諦如實而知之；苦出要諦如實而知之。汝等族姓子已出家學道，捨世八業，而不知時節，如彼貪欲之人有何差別？梵志別有梵志之法，外道別有外道之法。」 ^n21

是時，優波離白世尊言：「過去如來、將來諸佛，皆一坐而食。唯願世尊當與諸比丘限時而食！」 ^n22

世尊告曰：「如來亦有此智，但未犯者，要眼前有罪，乃當制限耳！」 ^n23

爾時，世尊告諸比丘：「我專一坐而食，汝等亦當一坐而食。今汝日中而食，不得過時。
汝等亦當學乞食之法。云何比丘學乞食之法？
於是，比丘！趣以支命，得亦不喜，不得亦不憂；設得食時，思惟而食，無有貪著之心，但欲使此身趣得存形，除去舊痛，更不造新，使氣力充足。如是，比丘！名為乞食。
汝等比丘！應當一坐而食。云何比丘一坐而食？
起則犯食，更不應食。如是，比丘！名為一坐而食。
汝等比丘亦當應得食而食之。云何比丘得而食之？
於是，比丘！以得食已，更復有為齊此于？以食更得者不應復食。如是，比丘！得食而食之。
汝等比丘！亦當應著三衣，應坐樹下，坐閑靜處，應露坐苦行，應著補衲衣，應在冢間，應著弊惡之衣。所以然者，歎說少欲之人。我今教汝等，當如迦葉比丘。所以然者，迦葉比丘自行頭陀十一法，亦復教人行此要法。我今教誡汝等，當如面王比丘。所以然者，面王比丘著弊壞之衣，不著挍飾。
是謂，比丘！我之教誡，當念修習。如是，比丘！當作是學！」 ^n24

爾時，跋提婆羅及經三月不至世尊所。 ^n25

爾時，阿難臨三月初，至跋提婆羅比丘所，而告之曰：「今諸眾僧皆補衲衣裳，如是如來當人間遊行。今不往者後悔無益。」 ^n26

是時，阿難將跋提婆羅至世尊所，頭面禮足，並復白佛言：「唯然，世尊！聽我懺悔，自今已後，更不犯之。如來制禁戒，然我不受之，唯願垂恕！」如是再三。 ^n27

是時，佛告曰：「聽汝悔過，後莫復犯。所以然者，我自念生死無數，或作驢、騾、駱駝、象、馬、豬、羊，以草養此四大形；或在地獄中，以熱鐵丸噉之；或作餓鬼，恆食膿血；或作人形，食此五穀；或作天形，食自然甘露。無數劫中，形命共競，初無厭足。
優波離當知：如火獲薪，初無厭足；如大海水吞流無足。今凡夫之人亦復如是，貪食無厭足。」 ^n28

爾時，世尊便說此偈：
生死不斷絕，皆由貪欲故；怨憎長其惡，愚者之所習。 ^n29

「是故，跋提婆羅！當念少欲知足，無起貪想，興諸亂念。如是，優波離！當作是學！」 ^n30

爾時，跋提婆羅聞如來教誡已，在閑靜之處，而自剋責所以族姓子出家學道者，欲修無上梵行：生死已盡，梵行已立，所作已辦，更不復受有，如實而知。爾時，跋提婆羅卽成阿羅漢。 ^n31

爾時，世尊告諸比丘：「我弟子中第一聲聞多飲食者，所謂吉護比丘是也。」 ^n32

爾時，諸比丘聞佛所說，歡喜奉行！^n33
