# 二二四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有四種雲。
云何為四？或有雲雷而不雨，或有雲雨而不雷，或有雲亦不雨亦不雷，或有雲亦雨亦雷，是謂四種雲。 ^n3

世間四種人而像雲。
何等四人？或有比丘雷而不雨，或有比丘雨而不雷，或有比丘亦不雨亦不雷，或有比丘亦雨亦雷。 ^n4

彼云何比丘雷而不雨？
或有比丘高聲誦習，所謂契經、祇夜、受決、偈、本末、因緣、已說、生經、頌、方等、未曾有法、譬喻，如是諸法，善諷誦讀，不失其義；不廣與人說法；是謂此人雷而不雨。 ^n5a

彼云何人雨而不雷？
或比丘有顏色端正，出入行來，進止之宜，皆悉具知，修諸善法，無毫釐之失；然不多聞，亦不高聲誦習，復不修行契經、本末、授決、偈、因緣、譬喻、生經、方等、未曾有法，然從他承受，亦不忘失，好與善知識相隨，亦好與他說法；是謂此人雨而不雷。 ^n5b

彼何等人亦不雨亦復不雷？
或有一人顏色不端正，出入行來，進止之宜，皆悉不具，不修諸善法；然不多聞，亦不高聲誦習，復不修行契經至方等，亦復不與他說法；是謂此人亦不雨亦不雷。 ^n5c

復有何等人亦雨亦雷？
或有一人顏色端正，出入行來，進止之宜，亦悉具知，好喜學問，所受不失；亦好與他說法，勸進他人，令使承受；是謂此人亦雷亦雨。 ^n5d

是謂比丘！世間有此四人。是故，比丘！當作是學！」 ^n6

爾時，諸比丘聞佛所說，歡喜奉行！
諦饒益阿難，重擔四生結，四果隨嵐風，四鳥雷在後。
^juan18
四意斷品第二十六^n7
