# 鞞羅經

如是我聞：一時，佛在拘薩羅國人間遊行，住鞞羅磨聚落北身恕林中。 ^n1

鞞羅聚落婆羅門、長者，聞世尊住聚落北身恕林中；聞已，共相招集，往詣佛所，稽首佛足，退坐一面，白佛言：「世尊！何因何緣，有眾生身壞命終，生地獄中？」 ^n2

佛告諸婆羅門、長者：「行非法行，行危嶮行因緣故，身壞命終生地獄中。」 ^n3

諸婆羅門、長者白佛：「行何等非法行、危嶮行，身壞命終生地獄中？」 ^n4

佛告婆羅門、長者：「殺生乃至邪見，具足十不善業因緣故，婆羅門！是非法行、危嶮行，身壞命終生地獄中。」 ^n5

婆羅門白佛：「何因緣諸眾生身壞命終，得生天上？」 ^n6

佛告婆羅門、長者：「行法行，行正行，以是因緣故，身壞命終得生天上。」 ^n7

復問世尊：「行何等法行、何等正行，身壞命終得生天上？」 ^n8

佛告婆羅門、長者：「謂離殺生乃至正見，十善業跡因緣故，身壞命終得生天上。 ^n9

婆羅門、長者！若有行此法行，行此正行者，欲求剎利〔大姓〕家，婆羅門大姓家，居士大姓家，悉得往生。
所以者何？以法行、正行因緣故。 ^n10a

若復欲求生〔四王天〕、三十三天，乃至他化自在天，悉得往生，
所以者何？以法行、正行故。行淨戒者，其心所願，悉自然得。 ^n10b

若復如是法行、正行者，欲求生梵天，亦得往生。
所以者何？以行正行、法行故。持戒清淨，心離愛欲，所願必得。 ^n10c

若復欲求往生〔光音天〕、〔遍淨天〕，乃至〔阿伽尼吒天〕，亦復如是。
所以者何？以彼持戒清淨，心離欲故。 ^n10d

若復欲求離欲、惡不善法，有覺、有觀，乃至第四禪具足住，悉得成就。
所以者何？以彼法行、正行故。持戒清淨，心離愛欲，所願必得。 ^n10e

欲求慈、悲、喜、捨，空入處、識入處、無所有入處、非想非非想入處，皆悉得。
所以者何？以法行、正行故。持戒清淨，心離愛欲，所願必得。 ^n10f

欲求斷三結，得須陀洹、斯陀含、阿那含果、無量神通、天耳、他心智、宿命智、生死智、漏盡智，皆悉得。
所以者何？以法行、正行故。持戒離欲，所願必得。」 ^n10g

時婆羅門、長者，聞佛所說，歡喜隨喜，作禮而去。^n11
