# 自護經

如是我聞：一時，佛住舍衛國祇樹給孤獨園。 ^n1

爾時，波斯匿王獨靜思惟，作如是念：云何自護？云何不自護？ ^n2

復作是念：若有行身惡行，行口惡行，行意惡行者，當知斯等為不自護。 ^n3

若復行身善行，行口善行，行意善行者，當知斯等則為自護。從禪覺已，往詣佛所，稽首佛足，退坐一面，白佛言：「世尊！我獨靜思惟，而作是念：云何為自護？云何為不自護？ ^n4

復作是念：若有行身惡行，行口惡行，行意惡行者，當知斯等為不自護。 ^n5

若復行身善行，行口善行，行意善行者，當知斯等則為自護。」 ^n6

佛告大王：「如是，大王！如是，大王！若有行身惡行，行口惡行，行意惡行者，當知斯等為不自護，而彼自謂能自防護。象軍、馬軍、車軍、步軍，以自防護，雖謂自護實非自護。
所以者何？雖護於外，不護於內，是故大王！名不自護。 ^n7

大王！若復有行身善行，行口善行，行意善行者，當知斯等則為自護。彼雖不以象、馬、車、步四軍自防，而實自護。
所以者何？護其內者，名善自護，非謂防外。」 ^n8

爾時，世尊復說偈言：
善護於身口，及意一切業，慚愧而自防，是名善守護。 ^n9

時波斯匿王聞佛所說，歡喜隨喜，作禮而去。^n10
