# 不染著經

如是我聞： 一時，佛住舍衛國祇樹給孤獨園。 ^n1

爾時，世尊告諸比丘：「諸天世人，於色染著、愛樂住，彼色若無常、變易、滅盡，彼諸天人則生大苦。 ^n2a

於聲、香、味、觸，〔於〕法染著、愛樂住，彼法變易、無常、滅盡，彼諸天人得大苦住。 ^n2b

如來於色，色集、色滅、色味、色患、色離如實知，如實知已，於色不復染著、愛樂住：彼色變易、無常、滅盡，則生樂住。 ^n3a

於聲、香、味、觸、法，集、滅、味、患、離如實知、如實知已，不復染著、愛樂住；彼〔法〕變易，無常、滅盡，則生樂住。 ^n3b

所以者何？眼、色緣，生眼識，三事和合觸，觸緣受──若苦、若樂、不苦不樂，〔此〕受集、此受滅、〔此受味〕、此受患、此受離，如實知，於彼色因緣生阨礙，阨礙盡已，名無上安隱涅槃。 ^n4a

耳、鼻、舌、身；意、法緣，生意識，三事和合觸，觸緣受──若苦、若樂、不苦不樂。彼受集、受滅、受味、受患、受離如實知，如實知已，彼法因緣生阨礙，阨礙盡已，名無上安隱涅槃。」 ^n4b

爾時，世尊而說偈言：
於色聲香味，觸法六境界，一向生喜悅、愛染深樂著。
諸天及世人，唯以此為樂，變易滅盡時，彼則生大苦。
惟有諸賢聖，見其滅為樂；世間之所樂，觀察悉為怨。
賢聖見苦者，世間以為樂；世間之所苦，於聖則為樂。
甚深難解法，世間疑惑生，大闇所昏沒，盲冥無所見，
唯有智慧者，發朦開大明。如是甚深句，非聖孰能知！
不還受身者，深達諦明了。 ^n5

佛說此經已，諸比丘聞佛所說，歡喜奉行。^n6
