# 漏法經

如是我聞：一時，世尊釋氏人間遊行，至迦毘羅衛國，住尼拘婁陀園。 ^n1

爾時，迦毘羅衛釋氏作新講堂，未有諸沙門、婆羅門、釋迦年少、及諸人民在中住者。聞世尊來至釋氏迦毘羅衛人間遊行，住尼拘婁陀園，論苦樂義。此堂新成，未有住者，可請世尊與諸大眾於中供養，得功德福報，長夜安隱，〔然後〕我等當隨受用。作是議已，悉共出城，詣世尊所，稽首禮足，退坐一面。 ^n2

爾時，世尊為諸釋氏演說要法，示、教、照、喜已，默然而住。 ^n3

時諸釋氏從座起，整衣服，為佛作禮，右膝著地，合掌，白佛言：「世尊！我等釋氏新作講堂，未有住者，今請世尊及諸大眾於中供養，得功德福利，長夜安隱，然後我等當隨受用。」 ^n4

爾時，世尊默然受請。 ^n5

時諸釋氏知世尊受請已，稽首佛足，各還其所。即以其日，以車輿經紀，運其眾具，莊嚴新堂，敷置床座，軟草布地，備香油燈；眾事辦已，往詣佛所，稽首白言：「眾事辦已，惟聖知時！」 ^n6

爾時，世尊與諸大眾，前後圍繞，至新堂外；洗足已，然後上堂，於中柱下，東向而坐。 ^n7

時諸比丘亦洗足已，隨入講堂，於世尊後，西面東向，次第而坐。 ^n8

時諸釋氏，即於東面西向而座。 ^n9

爾時，世尊為諸釋氏，〔廣說法要〕，示、教、照、喜已，語諸釋氏：「瞿曇！初夜已過，於時可還迦毘羅越。」 ^n10

時諸釋氏聞佛所說，歡喜隨喜，作禮而去。 ^n11

爾時，世尊知釋氏去已，告大目揵連：「汝當為諸比丘說法；我今背疾，當自消息。」 ^n12

時大目揵連默然受教。 ^n13

爾時，世尊四褻〔鬱多羅僧〕，安置脅下，卷襞僧伽梨，置於頭下，右脅而臥，屈膝累足，係念明相，作起想思惟。 ^n14

爾時，大目揵連語諸比丘：「佛所說法，初、中、後善，善義、善味，純一滿淨，清白梵行。我今當說漏、不漏法，汝等諦聽！ ^n15

云何為漏法？ ^n16

愚癡無聞凡夫，眼見色已，於可念色而起樂著，不可念色而起憎惡，不住身念處，於心解脫、慧解脫無少分智，而起種種惡不善法，不無餘滅，不無餘永盡。 ^n17a

耳、鼻、舌、身、意，亦復如是。 ^n17b

比丘如是者，天魔波旬往詣其所，伺其虛短，於其眼、色即得其闕，耳、聲，鼻、香，舌、味，身、觸，意、法，亦復如是即得其闕。 ^n18

譬如枯乾草積，四方火起，尋時即燒。 ^n19

如是比丘於其眼色，天魔波旬即得其闕，如是比丘不勝於色；於耳、聲，鼻、香，舌、味，身、觸，意、法，受制於法，不能勝法。不勝色，不勝聲、香、味、觸、法，亦復不勝〔惡〕不善法諸煩惱，熾然苦報，及未來世生老病死。諸尊！我從世尊親受於此諸有漏法。 ^n20

是名《有漏法經》。 ^n21

云何《無漏法經》？ ^n22

多聞聖弟子，眼見色，於可念色不起樂著，不可念色不起憎惡，繫念而住，無量心解脫、慧解脫如實知，於彼已起惡不善法無餘滅盡。 ^n23a

耳、鼻、舌、身、意，亦復如是。 ^n23b

如是像類比丘，弊魔波旬往詣其所，於其眼、色伺求其短，不得其短；於耳、聲，鼻、香，舌、味，身、觸，意、法，伺求其短，不得其短。 ^n24

譬如樓閣，墻壁牢固，窗戶重閉，〔泥〕塗厚密，四方火起，不能燒然。 ^n25

斯等比丘亦復如是，弊魔波旬往詣其所，伺求其短，不得其短。如是比丘能勝彼色，不為彼色之所勝也；勝於聲、香、味、觸、法，不為彼法之所勝也。若勝於色；勝於聲、香、味、觸、法已，亦復勝於惡不善法煩惱，熾然苦報，及未來世生老病死。我親從世尊面受此法。 ^n26

是名《無漏法經》。」 ^n27

爾時世尊知大目揵連說法竟，起正身坐，繫念在前，告大目揵連：「善哉！善哉！目揵連為人說此經法，多所饒益，多所過度，長夜安樂諸天世人。」 ^n28

爾時世尊告諸比丘：「汝當受持《漏、無漏法經》，廣為人說！所以者何？義具足故，法具足故，梵行具足故，開發神通，正向涅槃；乃至信心善男子，在家、出家，當受持、讀誦，廣為人說。」 ^n29

佛說此經已，諸比丘聞佛所說，歡喜奉行。^n30
