# 大海經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「所謂海者，世間愚夫所說，非聖所說海，大小水耳。 ^n2

眼是人大海，彼色為濤波，若能〔堪忍〕色濤波者，得度眼大海，竟於濤波，〔洄〕澓諸水、惡蟲、羅剎、女鬼。 ^n3a

耳、鼻、舌、身、意，是人大海，聲、香、味、觸、法為濤波，若堪忍彼法濤波，得度於意海，竟於濤波，〔洄〕澓惡蟲、羅剎、女鬼。」 ^n3b

爾時，世尊以偈頌曰：
大海巨濤波，惡蟲羅剎怖，難度而能度，集離永無餘。
能斷一切苦，不復受餘有，永之般涅槃，不復還放逸。 ^n4

佛說此經已，諸比丘聞佛所說，歡喜奉行。^n5
