# 一三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當修行一法，當廣布一法；修行一法已，便有名譽，成大功德，諸善普至，得甘露味，至無為處，便成神通，除諸亂想，逮沙門果，自致涅槃。
云何為一法？所謂念僧。」 ^n3

佛告諸比丘：「云何修行念僧，便有名譽，成大果報，諸善普至，得甘露味，至無為處，便成神通，除諸亂想，獲沙門果，自致涅槃？」 ^n4

爾時，諸比丘白世尊曰：「諸法之本，如來所說。唯願世尊為諸比丘說此妙義，諸比丘從如來聞已，便當受持！」 ^n5

爾時，世尊告諸比丘：「諦聽！諦聽！善思念之，吾當為汝廣分別說。」 ^n6

對曰：「如是，世尊！」諸比丘前受教已。 ^n7

世尊告曰：「若有比丘正身正意，結跏趺坐，繫念在前，無有他想，專精念眾。
如來聖眾，善業成就，質直順義，無有邪業，上下和穆，法法成就。
如來聖眾，戒成就，三昧成就，智慧成就，解脫成就，解脫知見成就。
聖眾者，所謂四雙八輩，是謂如來聖眾，應當恭敬，承事禮順。所以然者，是世福田故。於此眾中，皆同一器，亦以自度，復度他人至三乘道，如此之業名曰聖眾。
是謂，諸比丘！若念僧者，便有名譽，成大果報，諸善普至，得甘露味，至無為處，便成神通，除諸亂想，逮沙門果，自致涅槃。
是故，諸比丘！常當思惟，不離僧念，便當獲此諸善功德。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
