# 二六七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有四事行跡。
云何為四？有〔苦］行跡所行愚惑，此名初行跡；復有樂行跡所行速疾；復有苦行跡所行愚惑；復有〔樂］行跡所行速疾。 ^n3

彼云何名為〔苦］行跡所行愚惑？
或有一人貪欲熾盛，瞋恚、愚癡熾盛，所行甚苦，不與行本相應，彼人五根愚闇亦不捷疾。云何為五？所謂信根、精進根、念根、定根、慧根。若以愚意求三昧盡有漏者，是謂名為〔苦］行跡鈍根得道者也。 ^n4a

彼云何名為樂根行跡速疾？
或有一人無欲、無淫；然於貪欲，恆自偏少不殷勤，為瞋恚、愚癡極為減少，五根捷疾無有放逸。云何為五？所謂信根、精進根、念根、定根、慧根，是謂五根。然得五根成於三昧，盡有漏成無漏，是謂名為利根行於道跡也。 ^n4b

彼云何名為苦行跡行於愚惑？
或有一人淫意偏多，瞋恚、愚癡熾盛。彼以此法而自娛樂，盡有漏成無漏，是謂名為苦行跡鈍根者也。 ^n4c

云何〔樂］行跡行於速疾？
於是，或有一人少欲少淫，無有瞋恚，亦不起想，行此三法。爾時，有此五根，無有缺漏。云何為五？所謂信根、精進根、念根、定根、慧根，是謂為五。彼以此法得三昧，盡有漏成無漏，是謂〔樂］行跡利根者也。 ^n4d

是謂比丘有此四行跡，當求方便，捨前三行跡，後一行者當共奉行。所以然者，〔樂］行跡三昧者難得，以得便成道，久存於世。所以然者，不可以〔貪］求樂，由〔少欲］然後成道。
是故，諸比丘！恆以方便，成此行跡。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
