# 四六○

聞如是： ^n1

一時，佛在舍衛國祇樹給孤獨園。 ^n2

爾時，阿那邠祁長者有四兒，不事佛、法、聖眾，亦復不自歸命佛、法、聖眾。
是時，阿那邠祁長者告四兒曰：「汝等各各自歸佛、法、聖眾，長夜之中獲福無量！」 ^n3

諸兒白父：「我等諸子不堪自歸佛、法、聖眾。」 ^n4

阿那邠祁長者告曰：「我今各賜卿等純金千兩，隨我教敕，自歸命佛、法、聖眾。」 ^n5

諸子白言：「我等不堪任自歸佛、法、聖眾。」 ^n6

父復告曰：「加賜汝二千、三千、四千、五千兩純金，宜當自歸佛、法、聖眾，長夜之中獲福無量！」
爾時，諸子聞斯語已，默然受之。 ^n7

是時，諸子白阿那邠祁長者曰：「我等當云何自歸佛、法、聖眾？」 ^n8

阿那邠祁長者報曰：「汝等盡來，隨吾至世尊所，若世尊有所說者，汝等當念奉行。」 ^n9

諸子白父：「如來今為所在？去此遠近？」 ^n10

其父報曰：「今如來、至真、等正覺近在舍衛國，止吾園中。」 ^n11

時阿那邠祁將四兒往至世尊所。到已，頭面禮足，在一面立。
爾時，長者白世尊言：「我今四子不自歸佛、法、聖眾，近昨各賜五千兩金，勸令事佛、法、聖眾。唯願世尊各與說法，使長夜之中受福無量！」 ^n12

爾時，世尊與長者四子漸漸說法，勸令歡喜，長者諸子聞佛說法，踊躍歡喜，不能自勝。前自長跪，白世尊言：「我等各各自歸世尊、正法、聖眾，自今已後，不復殺生，乃至不飲酒。」如是再三。 ^n13

時阿那邠祁長者白世尊言：「若使有人出物雇人使事佛者，其福云何？」 ^n14

世尊告曰：「善哉！善哉！長者！乃致斯問，天、人得安，乃能問如來斯義。善思念之，吾當為汝說。」
時長者從佛受教。 ^n15

世尊告曰：「有四大藏。
云何為四？有伊羅鉢龍在乾陀衛，此名一藏，無數珍寶積滿其宮。復有斑稠大藏在蜜締羅國，珍寶積聚不可稱計。復有賓伽羅大藏在須賴吒國，珍寶積聚不可稱計。復有蠰佉大藏在婆羅㮈國，珍寶積聚不可稱計。設閻浮地男女大小，各各探抱四年四月四日，取伊羅鉢藏者終不減少。斑稠藏四年四月四日，各來取者不知減少。賓伽羅藏四年四月四日，各各取者不知減少。蠰佉大藏在婆羅㮈國四年四月四日，取者不知減少。
是謂，長者！四大寶藏，若閻浮地男女大小，各各探抱經四年四月四日不知減少。 ^n16

將來之世有佛名彌勒，出現於世。爾時，國界名雞頭，王所治處，東西十二由延，南北七由延，人民熾盛，穀米豐登。雞頭王治處，繞城七匝有四池水，各縱廣一由延，金沙在下；優鉢蓮華、拘勿頭花、分陀利華各生其中，水像金色、銀色、水精色、琉璃色。設銀水凝凍化成為銀，若金水凍化成為金，若琉璃水凍化為琉璃，若水精水凍化為水精。 ^n17

長者當知：爾時，有四大城門；銀池水中金作門閾，金池水中銀作門閾，琉璃池中水精作門閾，水精池中琉璃作門閾。 ^n18

長者當知：爾時，雞頭城中周匝懸鈴。是時，鈴聲皆出五樂之音。
爾時，城中恆有七種之聲。云何為七？貝聲、鼓聲、琴聲、小鼓聲、圓鼓聲、鞞鼓聲、歌舞聲為七。
爾時，雞頭城中生自然粳米，皆長三寸，極為香美，出眾味上。尋取尋生，皆不見所取之處。
爾時，有王名蠰佉，以法化治，七寶具足。 ^n19

長者當知：爾時，典藏人名為善寶，高德智慧天眼第一，皆能知寶藏處所。有主之藏自然擁護，無主之藏便奉上王。
爾時，伊羅鉢龍王、般稠龍王、賓伽羅龍王、蠰佉龍王，是時四龍王主典寶藏，皆往至善寶典藏所，而語之曰：『欲所須者，我等相給。』時四龍王：『唯願奉上四藏之寶，以自營己！』
時，善寶典主卽取四藏之寶，奉上蠰佉王金寶羽車。」 ^n20

爾時，世尊便說斯偈：
伊羅在乾陀，般稠在蜜絺，賓伽須賴國，蠰佉婆羅國，
此是四寶藏，種種藏充滿。爾時當出現，功德之所至，
奉上彼聖王，金銀寶羽車，諸神皆擁護，長者受其福。 ^n21

「爾時，有佛出世名為彌勒、至真、等正覺、明行成為、善逝、世間解、無上士、道法御、天人師，號佛、眾祐，教化人民。
長者當知：爾時，善寶典藏者，豈異人乎？莫作是觀。所以然者，爾時藏主者，今長者是也。
時，蠰佉王以金銀廣作福德，將八萬四千大臣，前後圍遶，往至彌勒所，出家學道。
爾時，典藏亦復廣作福德，亦當出家學道，盡於苦際，皆由長者將導四子，使自歸於佛、法、比丘僧，緣是功德，不墮三惡趣。復緣此德得四大藏，亦緣此報與蠰佉作典藏主，卽於彼世盡於苦際。所以然者，歸佛、法、僧，其德不可量。其有自歸佛、法、眾者，其福如是。
是故，長者！當慈愍有形之類，求其方便，向佛、法、眾。如是，長者！當作是學！」 ^n23

爾時，阿那邠祁長者歡喜踊躍，不能自勝。卽從座起，繞佛三匝，作禮而去，及其四子亦復如是。 ^n24

爾時，阿那邠祁長者及四子聞佛所說，歡喜奉行！^n25
