# 貧人經

如是我聞：一時，佛住王舍城迦蘭陀竹園。 ^n1

時王舍城中，有一士夫，貧窮辛苦，〔而於〕佛法僧受持禁戒，多聞廣學，力行惠施，正見成就。彼身壞命終，得生天上。生三十三天，有三事勝於餘三十三天。何等為三？一者、天壽，二者、天色，三者、天名稱。 ^n2

諸三十三天見是天子三事特勝：天壽、天色、天名稱，勝餘諸天。見已，往詣天帝釋所，作如是言：「憍尸迦當知！有一天子，始生此天，於先諸天，三事特勝：天壽、天色及天名稱。」 ^n3

時天帝釋告彼天子：「諸仁者！我見此人，於王舍城作一士夫，貧窮辛苦，於如來法律得信向心，乃至正見成就。身壞命終，來生此天，於諸三十三天，三事特勝：天壽、天色及天名稱。」 ^n4

時天帝釋即說偈言：
正信於如來，決定不傾動，受持真實戒，聖戒無厭者。於佛心清淨，成就於正見，當知非貧苦，不空而自活。故於佛法僧，當生清淨信，智慧力增明，思念佛正教。 ^n5

佛說此經已，諸比丘聞佛所說，歡喜奉行。^n6
