# 月天子經

如是我聞：一時，佛住舍衛國祇樹給孤獨園。 ^n1

爾時，羅睺羅阿修羅王，障月天子。 ^n2

時諸月天子，悉皆恐怖，來詣佛所，稽首佛足，退住一面。說偈歎佛：
今禮最勝覺，能脫一切障。我今遭苦惱，是故來歸依。我等月天子，歸依於善逝，佛哀愍世間，願解阿修羅！ ^n3

爾時，世尊說偈答言：
破壞諸闇冥，光明照虛空，今毘盧遮那，清淨光明顯。羅怙避虛空，速放飛兔像。 ^n4

羅睺羅阿修羅，即捨月而還，舉體悉〔流汗〕，戰怖不自安，神昏志迷亂，猶如重病人。 ^n5

時有阿修羅名曰婆稚，見羅睺羅阿修羅疾捨月還，便說偈言：
羅怙阿修羅，捨月一何速？
神體悉流汗，猶如重病人？ ^n6

羅睺羅阿修羅說偈答言：
瞿曇說咒偈，不速捨月者，或頭破七分，受諸鄰死苦。 ^n7

婆稚阿修羅復說偈言：
佛興未曾有，安隱於世間，說咒偈能令，羅怙羅捨月。 ^n8

佛說此經已，時月天子聞佛所說，歡喜隨喜，作禮而去。^n9
